
P 
rome Minister Evelyn Wever-Croes ta anuncia na e comu- 
nidad di Aruba, cu lo habri e frontera maritimo cu Vene- 
zuela cuminsando dia 1 di Mei, 2023. Prome Minister a indi- 
ca cu e condicionnan ta conoci y e documentacionnan nece- 
sario a wordo ricibi. 


E condicionnan ta hopi estricto y 
tur e departamentonan concerni 
ta cla pa por atende cu e 
reapertura di e frontera maritimo. 


Cu esaki, barconan por bin for di Venezuela segun procedura 
palabra. Autoridadnan local lo tin tur informacion necesario 
prome cu e barco sali di Venezuela. 


Cu e informacion aki, autoridadnan lo sa ken ta bin, ki barco 
ta bin, y ki producto lo ta treciendo Aruba. E tripulantenan lo 
keda na Barcadera y no ta permiti pa sali di e waf. 


Den pasado e tripulantenan tabata permiti di drenta y bende 
nan productonan, pero cu e condicionnan nobo esaki no ta 
posibel. Nan ta bin riba responsabilidad di un agente cu lo 
tuma e carga di nan, y percura pa bende nan. Nan ta permiti 
pa keda pa un maximo di 2 dia pa despues sali rumbo bek 
pa Venezuela. 


“Mi ta spera cu e decision aki pa habri e frontera maritimo 
lo yuda pa asina por trece e alivio necesario pa e pueblo di 
Aruba. Gobierno lo sigui cu e procesonan pa loke ta trata 
e frontera aereo y lo mantene comunidad informa di tur e 
desaroyonan pa cu esaki,” Prome Minister a expresa. 


Prome Minister Evelyn Wever-Croes: 


Aruba lo habri frontera maritimo 
cu Venezuela dia 1 di mei 

C 
orte den prome instancia a dicta sentencia diabierna 
merdia den e caso penal conoci como Flor, caminda cu- 
atro sospechoso a wordo acusa di a comete violencia publi- 
co den Azia Restaurant riba 14 di november 2021 y destruc- 
cionnan. Un trahado di e restaurant a resulta seriamente 
herida. 
Tur e sospechosonan, Y.T.M., K.H.W., A.C.D.W. y N.R.W.W., 
a wordo condena pa violencia publico. Hues a ademas 
considera comproba cu e sospechoso N.R.W.W. a dal e 
sospechoso K.H.W. un mokete. Corte a rechasa e apelacion 
riba defensa legitimo cu a wordo hiba pa Y.T.M. y K.H.W., 
Y.T.M. a wordo condena pa un castigo di trabao di 180 ora 
y un castigo di prizon condicional di 2 luna cu un tempo di 
prueba di 2 aña. 


Hues a considera comproba cu e sospechoso aki a causa 
lesionnan grave na e trahado di e restaurant. T.M. tin cu 
paga un daño y perhuicio di 3.500 florin na e victima y hues 
a impone tambe un asina yama schadevergoedingsmaa- 
tregel riba dje. 


E sospechoso K.H.W. a wordo condena pa un castigo di trabao 
di 40 ora cu un tempo di prueba di 2 aña. E sospechoso 
A.C.D.W., kende hues ta considera autor di e incidente di 
violencia publico, a wordo condena pa un castigo di trabao 
di 120 ora y un castigo di prizon condicional di 2 siman 
cu un tempo di prueba di 2 aña. Finalmente e sospechoso 
N.R.W.W. a wordo condena pa un castigo di trabao di 160 
ora y un castigo di prizon condicional di 2 siman. E tempo di 
prueba ta 2 aña. 


Corte den prome instancia tabata de acuerdo cu Ministerio 
Publico cu e caso aki a haci daño na e imago di Aruba como 
destinacion turistico safe. Turistanan y tambe ciudada- 
nonan mester por sinti nan mes proteha y sigur ora nan sali 
pa diberti na Aruba. 


A pidi tres aña pa chauffeur responsabel 
pa accidente cu tres morto di un famia 


D 
iabierna mainta Corte a trata e caso penal contra e 
homber Stephen Wilson. E ta wordo considera respon- 
sabel pa un accidente fatal den cual a perde nan bida dos 
ruman muhe y yiu di un di nan, un baby di 2 aña. Fiscal a 
acus’e di dood door schuld. 
Mirando cu ta prome biaha el a haya su mes envolvi cu 
husticia, no a pidi e castigo maximo pa e tipo di delito aki, 
cu ta seis aña. 


Fiscal a considera cu el a sinta tras di stuur na momento cu 
ainda e alcohol cu el a bebe algun ora prome tabata den su 
sistema. Banda di esaki, e no a drumi suficiente prome cu el 
a lanta pa bay traha y riba dje e tabata laat. 


A considera cu e tabata laat pa trabou, pa cual e tabata 
core duro y no tabata concentra riba trafico y a dal frontal 
den e auto di famia Wouters den cual tabatin 6 persona, dos 
adulto y cuatro mucha. Dos adulto y un mucha a perde nan 
bida. 


E acusado a nenga cu e no tabata den condicion pa stuur. 
“Mi a drumi, a baña y a bay traha. Mi no tabata core duro 
pasobra mi a yama bisa caba cu mi ta yega laat. Mi a spula 


mi boca cu listerine y esey por ta motibo cu e momento ey 
e aparato a detecta alcohol. Pero mi no tabata core duro. 
Solamente mi a perde control riba e auto ora cu un otro 
vehiculo a bini riba mi. Pa ora mi a subi caminda bek, e auto 
tabata incontrolabel y mi a dal den trafico contrario.” Fiscal 
a pidi tres aña. 


Den e siguiente edicion lo tin un relato mas amplio di e caso 
aki. 


Sentencianan den caso 
‘Flor’ a reparti condena 
pa yiu di politiconan 

D 
espues di varios siman di incertidumbre, ayera Minis- 
ter Glenbert Croes y Minister Geoffrey Wever a tuma 
un decision riba e reduccion di tarifa di coriente. 
ELMAR a haci un propuesta inicial na Minister Glenbert 
Croes y Minister Geoffrey Wever y expertonan a revisa 
esaki, Minister Wever, den consulta cu Minister Croes, a 
informa ELMAR cu nan ta haya cu tur categoria di usuario 
mester haya un reduccion pro rata y a puntra ELMAR pa 
ahusta e reduccion. 


Diahuebs atardi ELMAR a manda e tarifa ahusta unda cu 


tur categoria di usuario ta haya un reduccion pro rata di 
7.1% y despues cu e expertonan cu ta asesora Gobierno 
den e proceso aki a conseha cu e calculacionnan ta 
corecto, e mandatarionan a informa ELMAR cu nan ta bay 
di acuerdo cu e reduccion di 7.1% pa tur categoria pa un 
periodo di 4 luna. 
Na e momento aki no tin espacio financiero cerca e 
companianan di utilidad pa reduci e coriente mas. 
Gobierno a haci su due diligence y a percura pa tuma un 
decision responsabel y husto. 


ENTRANTE 1 MEI 2023 E TARIFA 
DI CORIENTE LO BAHA 7.1% 


S 
urinam kier bula pa Amsterdam via 
Corsou. Un delegacion di SLM ta a 
Corsou actualmente, segun e website 
di noticia Curacao.NU. E aerolinea tam- 
be tin planea pa uza e isla como centro 
strategico pa otro destino regional, in- 
cluyendo Miami. 


E 
aerolinea 
Surnameño, 
Surinam 
Airways, ta den combersacion al 
respecto cu e sector turistico di Corsou 
y e gobierno di Pisas. Corsou segun 
SLM, ta mira como un socio strategico 
y destino pa implementa e strategia 
di crecemento di e aerolinea. P’esey 
mester revisa e asina yama libertadnan 
di aviacion. 


E libertadnan di transporte aereo ta 
un conhunto di derecho di aviacion 
comercial cu ta otorga e liñanan aereo 
di un pais, e privilegio di drenta y baha 


den e espacio aereo di otro pais. E 
posibel rutanan regional riba e lista di 
deseo (wishlist) di SLM ta e rutanan 
Corcou-Miami; Corsou-Santo Domingo 
y Corcou-Port-au-Prince, cu Surinam 
Airways, indicando cu kier aborda e 
fasenan aki. 


E enfoke pa etapa lo tin di haber cu ta 


ainda den fase di recuperacion y por 
lo tanto, no por haci demasiado cos 
pareu. 


Den e prome fase aki di un coopera- 
cion renoba cu Corsou, a dicidi firma 
un MoU p’e ruta Paramaribo-Corsou- 
Miami, den prevision di e acuerdo bilat- 
eral modifica. 


Competencia pa KLM y TUI: 


SLM kier bula pa Amsterdam via Corsou 

P 
artido RED Democratico a elabora un poco riba e deci- 
sion di corte duna diabierna, dia 14 di april, den e caso 
Avestruz cu ta encera entre otro ex-mandatario y parlamen- 
tario Benny Sevinger. 
Cu masha asombro, lider di partido, Ricardo Croes, por a 
scucha hues pasa riba cada acusado y duna un motivacion 
caminda cu claramente cada biaha por a scuch’e bisa un 
biaha mas cu ta trata di circunstancianan hopi sospechoso, 
pa cual den por lo menos cuater di acusacionnan, el a dicidi 
cu e no ta bay castiga e persona envolvi, pasobra no tin sufi- 
ciente prueba. 
Cada rato un biaha mas e hues ta ripiti ‘verdachte omstan- 
digheden’, maar no tin suficiente prueba pa yega na un 
conclusion cu de facto e acto ta cometi. 


Croes ta sigui indica cu esaki ta trece cu ne naturalmente 
ta facil, ya cu ta corte di prome instancia, pasobra tin hoger 
beroep y casacion, caminda cu semper e veredicto por 
cambia. N’e momento aki tin un sentencia y e sentencia aki 
ta un berguensa pa pais Aruba. 
E ta un berguensa cu un ex-minister, un parlamentario n’e 
momentonan aki ta wordo sentencia na un aña di castigo 
pa tur locual e ta wordo haya culpabel na dje mientras cu e 
otronan (e verdachte omstadigheden) cu no por a comete e 
fechoria, a haya mas castigo cu e propio ex-minister. 
Partido RED Democratico ta spera cu den Hoger Beroep, 
e huesnan lo sa di wak si de facto e trabao cu Ministerio 
Publico a haci merece locual e hues a sentencia aki na Aruba 
den e caso di prome instancia, Croes a bisa por ultimo. 


T 
abatin un celebracion na grandi na 
Cas di Partido AVP, comosifuera cu 
e sentencia di culpabilidad di ex-min- 
ister y parlamentario Benny Sevinger, 
tabata algo pa celebra, lider di partido 
RED Democratico, Ricardo Croes, a co- 
menta. 


Ora cu un ex-mandatario ta wordo 
sentencia pa soborno, ta algo di celebra. 
Y e parti di pueblo di nan sostene- 
donan ta bay celebra cu na tambe, e 
ex-parlamentario a bisa. Asina por 
corda e caso di Paul Croes tambe, cu 
den prome instancia tur hende tabata 
para firme. Pasobra cu supuestamente 
ta Ministerio Publico, supuestamente 
ta corte, supuestamente ta Hulanda. 
Yen di supuestamente tin otro hende 
pasobra cu obviamente nan no a haci 
nada. 
Pero awe Paul Croes ta sintando su 
castigo den KIA. Ken tabata fout? 
Ministerio Publico, Corte of Paul 


Croes? Den e caso di Benny Sevinger 
ta tumando luga algo similar atrobe cu 
un paar di diferencia. 


Pa straño cu e por zona cu tanto tempo 
di investigacion, Ministerio Publico a 
presenta un caso cu hues a haya cu no 
tabatin suficiente indicacion, aunke cu 
tabatin ‘verdachte omstandighenden’, 
no tabatin suficiente prueba pa por 
a sentencia Benny Sevinger cu mas 
castigo. 
Pero esey no ta kita cu tin un sentencia 


di castigo y cu no ta nada di celebra. 
Pasobra manera cu ta bisa, caminda 
tin huma tin candela y tur hende cu ta 
bin ta sigui e caso por mira, realisa, cu 
tin suficiente indicacion cu cos incor- 
ecto, ilegal contra di tur norma di bon 
gobernacion, a tuma luga. 


Esey ta e berdad segun Croes. E berdad 
ta tambe cu esaki no t’e prome politico 
husga ni tampoco e prome politico bao 
di investigacion. 
Den partido AVP so tin un par di 
politico bao di investigacion, cera, tin 
otro sentencia y hasta den partido mes 
tin discusion pa problema di integridad 
pasobra cu entre otro, n’e momen- 
tonan aki, Mike de Meza a haci su mes 
cla manera awa limpi, cu ta sostene e 
fechoria cometi pa Edison Briesen di 
MEP. Y esaki a trece cu ne cu Ryçond 
Santos do Nascimento, cu si ta para pa 
integridad y dignidad, den parecer di 
Croes, a tuma e postura actual. 


Ricardo Croes (RED): 


Sentencia di caso Avestruz ta un berguensa 


Ricardo Croes (RED): 


AVP a prefera di celebra sentencia 
bergonsoso y a laga integridad un banda 

D 
iahuebs mainta, parlamentario, candidato y miembro di Par- 
tido di Pueblo Arubano (AVP) a duna su prome declaracion na 
prensa despues di tur desaroyo cu tabatin den e ultimo siman- 
nan. Den su manera caracteristico skerpi, e politico a trece dilanti 
su reaccion na e loke a sosode durante ultimo tres siman y te cu 
dia di ayera. Croes tambe a haci un peticion na prensa pa dun’e 
tempo di por sinta den su seno y yega na un decision pa cu su 
carera politico y specificamente su afiliacion na partido AVP. 


A cuminsa na indica cu loke tabatin dialuna ultimo na Cas di 
Partido na Playa tabata un ‘partijbieenkomst’ y no un ‘partijraad’, 
cual el a atende y a sali di dje masha desapunto y desilusiona. 
Entre otro, pa motibo cu e mesun dia a sostene un reunion entre 
mayoria miembro di fraccion di cual e no tabata informa. Croes 
ta considera esaki un falta di respet grandi, ya cu e ta esun cu 
durante ultimo dos aña ta fungi como lider di fraccion. “Pa mi e 
ta inaceptabel con bo por funciona den un fraccion caminda abo 
ta bin ta carga ta lucha y vocifera pa e partido, pero bo no ta 
wordo bisa cu tin reunionnan ta tuma luga den oficina cera,” el a 
declara. 


Posteriormente, Croes a haya yamada di lider di partido, mr. Mike 
Eman, pa sinta na mesa cu ne. Basa riba loke a papia durante e 
encuentro bek, e politico ta pidi comunidad y prensa tempo pa 
asina e bay bek den su seno. Esaki, segun Croes ta e grupo cu 
for di seis aña pasa cu el a drenta politica, nunca a lag’e na caya, 
pa cual el a gradici nan tambe pa esey pa e sosten incondicional 
di e ultimo simannan. E ta compronde e ansha di prensa y deseo 
di pueblo pa sa unda Gerlien Croes ta para, pero ta necesario 
pa sinti cu su famia y sostenedo pa mira si tin mester di tuma 


un decision of no. Por lo pronto, el a 
ratifica cu e ta ainda miembro di 
partido y di e fraccion AVP. 
Croes: “Den bida nos por tin 
diferencia di opinion y hopi 
biaha cada banda tin emocion 
atacha, 
pero 
esey 
no 
ta 
descarta cu nos ta politico, cu 
nos ta hende grandi cu mester tin 
respet pa otro. Esey ta caminda mi 
ta sinti hopi desapunta cu un falta di 
respet grandi tabatin na mi persona.” Mas aleu 
a indica cu “decision mester wordo tuma racional y no a base di 
emocion. P’esey atrobe mi ta bisa cu tabatin combersacion ayera 
y mi mester bay bek na mi seno pa mi duna un claridad riba e re 
evaluacion di mi posicion.” Mientrastanto, Croes ta sinti cu e no 
por duna opinion, ni tampoco cuestiona e decision cu su colega 
di fraccion a tuma diamars ultimo, indicando si cu e ta kere cu 
hustificacion di esaki ta varia den opinion publico. 


Mas aleu, e ta sigui presenta na trabou como miembro di e frac- 
cion berde ya cu e ta cumpli cu e responsabilidad cu pueblo a 
dun’e y ta pag’e pa e haci. E ta kere cu asunto interno di partido 
no mester interferi di presenta na pia di trabou. 
Pa loke ta trata e sentencia di colega parlamentario Benny 
Sevinger, Croes a duna di conoce cu como colega y ser humano, e 
ta contento cu e decision a sali mas na Sevinger su fabor, pero na 
mesun momento tin aspecto den e sentencia di Hues cu no por 
descarta pa e futuro di politica na Aruba. Mescos cu e ta celebra 
e derecho di lucha pa husticia y di apela, mester reconoce cu 
tin un desconfiansa inmenso den e imagen di tur organisacion 
politico. Esey ta hustamente e motibo pakico el a drenta politico 
na 2017, den nomber di un generacion cu ta pensa diferente y ta 
anhela pa cosnan bay diferente. 


“Politica tambe kier men cu tin biaha bo tin cu haci compromiso, 
bo tin cu yega na otro; bo no por descarta otro su opinion pasobra 
kisas nan ta mas hoben, nan ta pensa otro, nan ta critico of nan 
tin opinionnan propio. Bo no por descarta esaki na momento cu 
bo ta sinta na mesa papia over topico cu ta sumamente impor- 
tante pa e organisacion, pero na final di dia, pa e pueblo di Aruba,” 
asina Croes a expresa. 


E ta convenci cu decision manera esun cu e tin su dilanti awo no 
por wordo tuma a base di ken a convence otro, pasobra nan tin 
impacto, no solamente riba su persona, pero pueblo, comunidad 
y un generacion eyfo cu pa hopi aña ta pidi pa tin un bos den 
politica na Aruba; un generacion cu ta pidi pa cambio, pa trece 
obhetivo diferente. 


“Mi ta kere pueblo completo merece tin un bos diferente, merece 
di tin un politica eleva, di contenido y esey ta locual mi ta para p’e. 
Mi no ta bay laga mi sostenedonan cay, mi no ta bay laga pueblo 
keda cu un bashi di un persona cu tin Aruba asina na pecho y 
haciendo e maximo esfuerso pa trece e cambio den politico; en 
todo caso pa cuminsa e forma cu nos ta hiba politica na Aruba,” 
asina e politico a declara diahuebs mainta na prensa. 


bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


mr. Gerlien Croes, parlamentario di AVP: 
Mi no ta bay laga e bashi di un persona 
cu tin Aruba na pecho y kier un cambio 
den e forma di hiba politica 

D 
iahuebs dia 20 di april 2023 Presidente sr. mr. David 
Kock y Secretario sr. mr. Albert Braamskamp di Raad van 
Advies a entrega e relato anual 2022 na Prome Ministro sra. 
mr. Evelyn Wever-Croes. Manera custumber e relato anual 
ta contene un resumen di e trabounan haci durante e aña 
y tambe un bista critico riba e desaroyonan durante dicho 
aña. 


Den su prologo e Presidente ta mustra riba e necesidad, 
cu apesar di e recuperacion economico den aña 2022, pa 
sigui implementa e reformanan necesario cu entre otro a 
wordo stipula den e rapport Repositioning Our Sails 2020 y 
e Landspakket. 
Den e cuadro aki e tema di e relato anual cu e biaha aki ta 
carga e titulo - Een perfect storm – Laveren in een vergri- 
jzingsgolf, ta pidi atencion pa e asina yama vergrijzing- 
sproblematiek cu debi entre otro na e COVID pandemia ta 


sigui acelera y a bira mas urgente. 


Esun cu ta desea di sa mas tocante e trabao di Raad van 
Advies den aña 2022 y e tema menciona, por consulta e 
relato anual riba e website di Raad: www.rva.aw. 


Entrega di Relato Anual 2022 di 
Raad van Advies na Prome Ministro 


M 
inister Maduro a yama un 
conferencia di prensa pa 
asina por a duna relato di su 
biahe recien pa Hulanda y 
tambe Washington DC. Meta 
di e biahe tabata pa haya 
mas claridad riba e refinan- 
ciamento di e debe cu a wor- 
do traha cu Hulanda pa por sur- 
pasa e pandemia di COVID-19. Na 
Hulanda, hunto cu Minister President, Min- 
ister Maduro a sinta cu Secretario di Estado Van Huffelen pa 
asina por haya mas detaye di e condicionnan pa paga Hu- 
landa bek. 


Di banda di Hulanda nan a indica cu nan no lo duna 
‘kwijtschelding’ y tampoco lo refinancia e debe di Aruba na 
interes di 0%. Hulanda ta dispuesto pa refinancia e debe di 
COVID-19 di Aruba y nan a duna dos opcion. A. Si Aruba 


acepta supervision financiero den forma di Ley di Reino, e 
Rijkswet RAFT, e ora Hulanda ta dispuesto pa duna Aruba e 
mesun interes cu nan ta haya riba mercado internacional, 
plus un margen di ganashi. B. Si Aruba keda cu e ley local di 
supervision financiero, e Ley di LAFT, Hulanda por refinancia 
e debe, pero cu interes na nivel di mercado internacional. 
Aruba no a haya un proposicion concreto ainda di Hulanda. 
Locual si ta ‘duidelijk’ ta cu pa Hulanda, e Rijkswet RAFT ta 
un condicion importante, no tin “kwijtschelding’ di e debe of 
parti di esaki y no tin refinanciamento na 0% di interes. 


Den conferencia di prensa Minister Maduro a splica cu: 


Hulanda ta dispuesto pa refinancia e debe cu 
Aruba a haci cu nan pa surpasa Covid-19 


Pero no tin ‘kwijstschelding’ y tampoco interes di 0% 


CliCK aKi pa MaNDa bO 
OpiNiON OF COMENTariO 
AWEMainta 


E-Mail Na NOTiCia@aWEMaiNTa.COM 

D 
esde cu informacion a drenta na Cuerpo Policial Aru- 
ba cu e cabayero Everard Azad EDOO, naci na Aruba dia 
27 maart 1952, nacionalidad Britanico y ta biba na Aruba a 
perde riba nos isla, Cuerpo Policial Aruba a activa mesora. 


Diferente departamentonan di Polis a cuminsa busca infor- 
macion pa sa e paradero di e cabayero aki. Ultimo biaha cu e 
famia di EDOO tabata tin contacto cu ne tabata dia 31 maart 
2023. EDOO lo a avisa cu e lo bay cana den naturalesa of 
sea den e trailnan cerca di Kapel di Alto Vista na Noord. No 
ta prome biaha cu e ta cana den e mondinan di Kapel di Alto 
Vista. Un bon bisiña tambe a wak EDOO pa ultimo biaha dia 
31 maart. 


Ta despues di algun siman un familiar di EDOO cu ta biba 
pafo di Aruba tabata purba tuma contacto cu EDOO via 
celular pero no tabata logrando, a dicidi di tuma contacto 
cu bisiña pa asina por tira bista riba EDOO na cas. Pero esaki 
tabata envano. EDOO no tabata t’ey y su auto tampoco. 


Di e forma aki el a yama Polis y a duna tur informacion nece- 
sario incluyendo e auto cu EDOO tabata core cu ne cu tabata 
un Kia, Sportage. Polis a logra haya esaki cerca di Kapel di 
Alto Vista. 


Ta sospecha cu EDOO lo a bolbe bay cana den mondi of e 
trailnan patras of den vecindario di Kapel di Alto Vista pero 
nunca mas a bolbe bek cas. 


Den cuadro di esaki Cuerpo Policial Aruba a activa dife- 
rente unidad policial manera: 
Studiantenan di Scol di Polis y personal di Districto Noord. 
Cu un bon cooperacion cu otro departamentonan tambe a 
bin personal di Guarda nos Costa y Marina Real. 


Hunto a forma un total di 60 personal pa yuda busca den e 
area grandi na altura di Kapel di Alto Vista. 
Cuerpo Policial Aruba ta haci un yamada na comunidad espe- 
cialmente na personanan cu ta gusta cana den mondi, hike, 
mountain bike, uzando diferente trailsnan cu si bo a mira 
algo straño manera paña, pida carson, joyas, holo straño 
manera di bestia morto pa por fabor yama Polis mesora pa 
duna e informacion. NO mishi cu nada sea ta e curpa of e 
obheto straño cu bo haya. 


Tambe na personanan cu desde 31 maart 2023 a cana den 
vecindario di Kapel di Alto Vista cu a topa cosnan straño of 
holo straño por yama Polis na 100 of si bo kier keda anonimo 
por yama nos Tipline: 11141. 


Polis, Marina Real y GNC formando un solo ekipo 


Autoridad buscando homber local perdi 





Everard Azad EDOO 







Fam 
EDOO 


Nomber(nan): 
Everard Azad 


Geboortedatum/plaats: 
27 maart 1952/ Aruba 


Nacionalidad: 
Britanico 


Largura: 
desconoci 


Color cuero: 
bruin scur 


Cabey: 
cortico / medio pelon 


Postura: 
desconoci 


Idioma: 
desconoci 






Ter info: 
Ta sospecha cu e persona aki a bay cana den e mondi, 
trailsnan cerca di Kapel di Alto Vista na Noord. 

N 
os cu tin nos fe den Cristo no por keda sconde nos luz. 
Pa e luz sigui briya, ta importante pa nos dobla nos ru- 
dia y pidi Dios Omnipotente pa guia nos pa nos cana den e 
luz di fe y berdad. E luz di fe pa nos Cristian ta manera un 
auto cu ta corre den anochi scur sin cu su luz ta briya. E lo 
por wordo envolvi den un accidente of hasta causa un acci- 
dente. Si nos luz ta flauw anto ta tempo pa nos charge nos 
bateria pa di e forma ey nos keda mira cu nos wowonan spir- 
itual pa nos por distingui miho kico bon di e malo. P’esey ta 
imperativo pa no apoya partidonan politico cu ta bay aproba 
leynan cu ta bay contra leynan di Dios. AVP su ideologia ta 
Cristian democrata, pero awe e ta un partido cu no ta para 
pa su ideologia Cristian. El a hala for di principionan di Dios 
y awe nos por mira cu locual cu el a sembra e ta cosecha. 
Dios su palabra ta real. E partidonan cu a bay contra leynan 
di Dios nan dia tambe lo yega. 


Nos tin un gobierno cu den 6 aña di tempo a aumenta nos 
debe nacional cu 1.8 biyon florin. Nos por mira rond y no lo 
encontra ningun proyecto nobo. Nos careteranan ta manera 
krater riba luna. Nos edificionan di gobierno y scolnan no ta 
wordo manteni. Mayornan ta man na cabes paso a aumenta 
e schoolgeld tambe. Nos grandinan y esnan sin trabao no 
por paga nan eigenbijdrage di AZV pa haya nan remedi 
y gobierno no ta interesa den nos grandinan y esnan sin 
trabao. Gobierno no ta interesa den salud di nos pueblo y ta 
prefera laga nan muri. Bida di hende no tin balor na man di 
e gobierno aki. 


E minister di RAIZ a sali manera un leon pa ELMAR NV baha 
prijs di electricidad. Parce cu su gasolin a caba na caminda. 
E grito di e minister ta manera un grito den desierto y tur 
cos ta keto. E minister a lubida cu WEB NV ta hinca den debe 
pa via di no a hedge y ta retira directornan y e middle man ta 
fia placa pa WEB NV. Segun informacion e minister di RAIZ 
a firma un acuerdo cu Ecotec y a lubida riba Serlimar. April 
ta yegando su fin y otro luna e parkeermeters lo drenta bek 
den servicio. Laga nos mira esnan cu ora nan tabata den 
oposicion a priminti di no lo paga parkeermeters y ora nan 
ta den gobierno parkeermeter lo pasa pa olvido. Cos ta asina 
caro cu pueblo ta cana cu saco bashi pa no bisa cu saco 
kibra mientras pa ministernan tin placa pa auto nobo, biaha 
den first class y fiesta. E lema di World Economic Forum ta 
birando realidad paso pueblo lo no tin nada y pueblo lo ta 
feliz. 


Nos tin un gobierno cu ta refinancia nos debenan nacional 
y nos debe ta sigui subi. Segun informacion cu gobierno a 
haci uzo di nos companianan estatal y edificionan di gobi- 
erno pa sigui crea mas debe. Gobierno a hipoteca nos Aruba 
completo. Mañan cu gobierno no por cumpli pa paga e 
debenan cu nan a crea lo cuminsa pone embargo riba nos 
companianan estatal y bende propiedad di pueblo esta 
edificionan y companianan estatal nan findishi. 


Nos ta den un guera entre luz y scuridad. Si nos ta cana 
den luz nos lo mira e situacion manera Dios ta mire. Nos lo 
mester scoge entre e bon y hala for di e malo. E malo nunca 
lo por trece bon pa nos. E metanan di desaroyo sostenibel 
ta un agenda diabolico. Tur caminda cu ta pusha e plan aki 
e pais ta bay malo y Aruba su situacion no ta leu di dje. Nos 
a biba hopi tempo bon aki na Aruba y mas nos a hala for di 
Dios mas pio nos situacion a bira. Nos ta den e tormenta 
perfecto y lo nos sinti su efectonan. E pueblo Cristian no tin 
representante den Parlamento. E huicio di Dios t’ey caba. 
Unico partido cu tin e famia y norma y balornan na pecho ta 
partido Curpa. Partido Curpa ta e unico alternativa. 


Eric Ras (Curpa): 


Permiti partido Curpa ta e luz di speransa, 
e luz briyante di nos fe Cristian 

R 
ecientemente, sindicato OPPA a 
haci un declaracion cu ta duna e 
impresion cu Gobierno no ta duna at- 
encion na e preocupacionnan di e pen- 
sionadonan. 
Den conexion cu e declaracion aki, 
Prome Minister Evelyn Wever-Croes ta 
reacciona cu e informacion aki no ta 
corecto. 


Desde inicio di Gabinete Wever-Croes 
I, e preocupacionnan di e pension- 
adonan a wordo scucha y adresa, y 
esaki tambe ta e caso aworaki den e 
periodo di Gabinete Wever-Croes II. A 
inlcui e maneho riba e tereno aki, den 
e programanan di ambos Gabinete y a 
tuma diferente decision den e ultimo 
6 añanan den beneficio di pension- 


adonan. 


Manera por a tuma nota reciente- 
mente, Gobierno a baha e tarifa di 
impuesto pa e pensionadonan, a intro- 
duci un cobransa separa den caso di 
pensionadonan casa, a bolbe aumenta 
e pensioen di biehes pa di 3 biaha, y 
mucho mas decisionnan a wordo tuma 
den beneficio di e pensionadonan. 
“Pa Gobierno di Aruba, bienestar di e 
pensionadonan ta un prioridad,” Prome 
Minister a expresa. 


Dia 9 di februari, Prome Minister a 
contesta e ultimo carta di OPPA data 
30 di januari, den cual a bolbe informa 
OPPA cu e 50% cu e pensionadonan a 
sacrifica durante di e pandemia no por 


wordo restitui. 


Esaki tambe ta e caso pa cu e 12.6% 
cu e empleadonan publico a sacrifica 
y e 25% cu e minister y parlamenta- 
rionan a sacrifica. Esakinan tabata 
contribucionnan di solidaridad durante 
un temporada hopi dificil. Esaki ta un 
topico cu Prome Minister a informa 
sindicato OPPA caba na varios ocasion. 


OPPA tambe a pidi pa e compen- 
sacionnan pa trahadonan di Gobierno. 
Aki Prome Minister a informa OPPA cu 
e discusionnan riba e tema aki pa e 
periodo despues di 2024 no a cuminsa 
ainda. Na momento cu esaki cuminsa, 
OPPA lo wordo informa y lo ta envolvi 
den e discusion cu sindicatonan. 


Prome Minister Evelyn Wever-Croes ta reacciona riba e declaracion di OPPA: 
Gobierno ta atende cu e problematica di pensionadonan 

P 
a mas cu shete aña Stichting Monumentenfonds Aruba 
(SMFA) a busca pa haya un partner interesa den e edi- 
ficio na Wilhelminastraat 7. Un di e edificionan cu un balor 
historico grandi y cu un arkitectura unico na Aruba. Awe ta 
un dia special caminda cu SMFA por anuncia na e comuni- 
dad di Aruba cu a logra yega na un acuerdo cu e famia pa 
compra di e edificio conoci como ‘Cas Veneranda’. 


Tur esaki den cooperacion cu Gobierno di Aruba despues 
cu Minister Geoffrey Wever a mustra interes pa muda algun 
di su departamentonan den edificionan historico den e area 
di Oranjestad. Despues di a discuti algun posibilidadnan a 
yega na acuerdo mutuo cu Cas Veneranda lo ta e edificio 
ideal pa e Departamento di Asuntonan Economico (DEACI). 
Acuerdo 
Dia 20 di april, Minister di Economia sr. Geoffrey Wever 
conhuntamente cu Directora di Monumentenfonds y den 
presencia di e bestuur di SMFA, APFA y representante di 
e famia Arends, doñonan di Cas Veneranda, a anuncia 
acuerdo pa compra ,restauracion y huur di e edificio di Cas 
Veneranda. Awor SMFA lo por continua e plannan pa restau- 
racion. 
Restauracion 
E siguiente fase ta pa haci e investigacionnan nece- 
sario, apunta un arkitecto, diseño di e proyecto, prepara 
e proyecto pa bay destaho y finalmente inicia e restaura- 
cion. Nos ta calcula cu e restauracion lo tin un duracion di 
aproximadamente dos aña. Por lo tanto, lo por conta cu pa 
2025 por wak un Cas Veneranda completamente restaura. 
E edificio lo conta tambe cu un espacio pa un restau- 
rant/cafe cual lo haci cu e monumento lo ta accesibel 
pa publico tambe y no lo fungi solamente como oficina. 
Proteccion 
E edificio te cu awor no tabata conta cu proteccion cual sigur 
ta un riesgo grandi pa por bay perdi den mannan di inversioni- 
stanan cu no ta wak e balor historico su tras. Na momento 
cu Stichting Monumentenfonds Aruba conclui e compra 
di e edificio lo haci un peticion na Monumentenbureau pa 
proteccion, y asina indica e edificio como un monumento. 
Financiamento 
E proyecto lo ta financia pa Nationaal Restauratiefonds 
di Hulanda (NRF) y Stichting Algemeen Pensioenfonds 
Aruba (APFA) cu un prestamo na interes abou na Stichting 


Monumentenfonds Aruba. Recientemente durante un bishita 
na Aruba NRF a bishita e edificio y a confirma nan interes 
pa financia e proyecto. Pa por a haci e proyecto aki posibel 
Minister Geoffrey Wever a percura pa un contribucion di un 
suma di 690 mil florin den forma di un subsidio (eenmalig) 
pa e compra di e edificio. 
Historia Cas Veneranda 
E edificio impactante den Wilhelminastraat a keda construi 
na 1936 pa Frederico Maximiliaan (Machi) Arends cu tabata 
e consul di Spaña. E arkitecto tabata e conocedo bouw- 
meester Dada Picus, cu a bay te Cartagena Colombia pa 
haya inspiracion for di un edificio cu esposa di Machi, Maria 
Veneranda, tabata encanta cune y asina a bin Aruba bek 
pa construi e edificio cual awe nos conoce bou di e nomber 
di Cas Veneranda. Un di e casnan mas grandi na Aruba den 
e tempo ey construi den un estilo neobarroco latinoameri- 
cano. 


Aparte di tabata un vivienda akinan tambe tabata tin un 
flowershop, un lugar pa bende ijscream y e consulado di 
Spaña. Durante añanan nobenta a comberti e edificio den 
Papiamento restaurant. Despues cu e restaurant a sali di e 
edificio esaki a keda bashi y na 2014 un candela grandi a 
destrui gran parti di e interior. Pa siguridad a cera e edificio 
cual pronto lo keda completamente restaura y lo conoce un 
funcion nobo. 


SMFA conhuntamente cu Gobierno 
di Aruba lo restaura Cas Veneranda 

A 
IB BANK N.V. ta contento di por anuncia cu a logra con- 
clui exitosamente un transaccion pa cu financiamento 
di e prestigioso propiedad Hilton Aruba Caribbean Resort & 
Casino. E financiamento aki a wordo realisa conhuntamente 
cu ocho institucion financiero den e region di Caribe Hulan- 
des pa un suma total di USD 171,4 miyon y a wordo lidera 
pa AIB BANK N.V. 


E transaccion ta consisti di cambionan den e financia- 
mento existente y inclui fondonan adicional cu lo wordo 
uza pa construccion di un toren adicional cu ta consisti di 
161 camber y tambe renobacion di diferente cambernan y 
areanan existente. 


Actualmente e propiedad tin tres toren di camber cu ta 
consisti di un total di 357 camber. Ora cu e construccion 
finalisa, cu ta wordo premira na aña 2025, e Hotel lo consisti 
di cuatro toren cu un total di 518 camber. E proyecto aki 
sigur lo contribui na nos industria hotelero y na e economia 
Arubano en general. 


AIB BANK N.V. sigur ta gradici Hilton Aruba Caribbean Resort 


& Casino pa e confianza di a wordo selecta pa di dos biaha 
den e rol di Mandated Lead Arranger, financiado y Agente. 
Tambe AIB BANK N.V. ta gradici y felicita tur e financiadonan 
cu a participa den e proyecto aki. AIB BANK N.V. tambe ta 
agradecido na tur esnan cu a asisti y aporta den e proceso 
aki, incluyendo VANEPS como deal counsel, Brown Lawyers 
y HBN law & tax como consehero legal di e grupo, Notaris 
Johnson y e Syndication team di AIB BANK N.V. Sin duda tur 
partido envolvi ta orguyoso di por contribui na e futuro di e 
hotel iconico aki na Aruba. 


D 
urante votacion pa saca un ganado 
pa Copa Hubenil Gobernador Felipe 
B. Tromp pa e aña aki tabata tin un em- 
pate y lot a dicidi cu e copa rotativo ta 
bay pa Rough Riders. Pero comision a di- 
cidi cu ta reconoce tambe e logronan di e 
hoben atleta Rebecca Jansen. Rebecca lo 
ricibi tambe un copa cu ta carga nomber 
di Gobernador Felipe B. Tromp pa tur su 
logronan durante e ultimo aña pa e de- 
porte di triathlon, esta coremento na pia, 
landamento y ciclismo. 


Rebecca actualmente tin 17 aña y desde 
chikito ta activo den deporte, special- 
mente coremento. Na aña 2019 y 2021 e 
ta logra e premio Excelencia den Deporte 
den e categoria femenino di 14 pa 17 aña. 
Na februari 2022, Rebecca ta sufri un acci- 
dente cu su bais durante entrenamento pa 
participa na e weganan Suramericano de 
Juventud. E ta sufri un caida fuerte cu su 
bais y ta kibra su elleboog. El a pasa 
den operacion basta grandi y ainda e ta 
hayando terapia pa su elleboog. 


Pero Rebecca no a entrega: na luna di 
april di 2022 e ta cuminsa core atrobe y 
na october e ta participa den caredanan 
di Triathlon y Ciclismo. Den triatlon e ta 
logra diferente premio sea prome luga of 
ganado overall tanto local como inter- 
nacional, manera prome luga durante 
CARIFTA Triatlon na Bermuda, y cuatro 
luga pa Aquathlon. 


Pa menciona algun logro; na april 2022 e 
ta keda na di tres luga di Boulevard Race 
den e categoria di 14 pa 19 aña, coriendo 
un distancia di dies kilometer den 49:15. 
Na juni 2022 e ta gana Guardian Group 
Walk/Run di dies kilometer cu un tempo 
di 47:14. Na september 2022 e ta bira e 
ganado overall femenino U20 di Aruba 
Bank Walk and Run 2022 organisa pa 
Aruba Bank durante cuatro dia. 


Otro logro di Rebecca ta na maart 2023 
ora cu e ta gana e prome luga den e cate- 
goria di U25 di e Aruba International Half 
Marathon y segundo luga overall di e 


mesun careda prestigioso aki. 
Riba tereno di ciclismo Rebecca ta 
cosechando hopi exito desde october 
2022 te cu maart 2023, ganando dife- 
rente premio sea prome of segundo luga. 
Por menciona overall ganado di un careda 
Tri-Bike di tres dia na februari ultimo. 


Apesar cu su elleboog no ta completa- 
mente recupera, Rebecca ta participa na 
diferente competencia di landamento y 
ta destaca enormemente. Pa su logronan 
y esfuersonan, e hoben Rebecca Jansen 
lo ricibi un premio di Copa Hubenil 
Gobernador Felipe B. Tromp dia 27di april, 
Dia di Rey. 


AIB BANK N.V. ta conclui transaccion di USD 171,4 miyon 
pa Hilton Aruba Caribbean Resort & Casino 


Premio Copa Hubenil Gobernador Felipe B. Tromp pa Rebecca Jansen 

D 
iabierna 21 di april, Conseho di Minister a bisti blauw 
como simbolo di sosten na cada mucha di nos pais. Es- 
aki en conexion cu e luna di Conscientisacion y Prevencion 
di Abuso di Mucha. Gabinete Wever-Croes desde cu a drenta 
gobernacion na aña 2017, a pone nos muchanan como pri- 
oridad den su maneho. Y hunto cu instancianan concerni a 
hiba un maneho poniendo nos muchanan realmente central. 


Gobierno di Aruba, pa mustra no solamente sosten na 
Conscientisacion y Prevencion di Abuso di Mucha, pero 
tambe pa fortifica e compromiso di Gobierno cu cada mucha 
riba nos pais, ta uni su mes na e luna di conscientisacion 
y prevencion pa asina yuda comprension di cada mayor, di 
cada ciudadano di nos pais, pa hunto nos por crea experen- 
cianan positivo pa nos muchanan. 


Diabierna, Conseho di Minister a bisti blauw pa mustra sosten 
na e conscientisacion mundial y tambe pa duna cada mayor 
e siguransa cu Gabinete Wever-Croes tin nos muchanan 
como prioridad den su maneho. “Como ciudadanonan di nos 
pais, ta obligacion di cada un di nos cuida y protege nos 
muchanan. Esaki no ta deber di nos muchanan. 


Y door di no ignora y no neglisha derecho di cada mucha, 
nos ta brinda un miho futuro pa nos muchanan. Hunto nos 
mester para tur abuso fisico, emocional y sexual pasobra tur 
mucha tin e derecho humano pa biba liber di e mal experien- 
cianan aki. 


E bienestar y salud di nos Aruba y di mundo henter, ta depende 
riba e siguridad y proteccion cu hunto nos ta brinda nos 
muchanan”, Prome Minister Evelyn Wever-Croes a enfatisa. 


En conexion cu luna di Conscientisacion y Prevencion di Abuso di Mucha 


Conseho di minister a bisti color blauw 


Pa fortifica e compromiso di Gobierno cu cada mucha riba nos pais 

V 
isual Voices Photography ta un 
Proyecto cu a origina den e programa 
conoci di traimerdia di YMCA cu ta yama 
Y’s CARE di YMCA di Aruba. 
E Proyecto cu a inicia na 2019 na YMCA 
na San Nicolas, a keda cancela pa dos aña 
debi na e pandemia di COVID 19. Gracias 
na e entusiasmo y esfuerso di e supervisor 
di Y’s Care , ms Inki Geerman e Proyecto 
a bira un bes mas un realidad na 2022. 
Un sublime comeback! Un espectaculo sin 
igual. 


Pa 2023, Visual Voices Photography, lo 
trese padilanti e creatividad di e hobennan 
entre e edad di 10 pa 11 aña. Na unda nan 
ta trece padilanti un “ state of art exhibi- 
tion” na unda nan ta proyecta e mundo 
dor di e lens di nan camara. 
Un total di 24 obra di fotografia excep- 
cional a ser scogi pa bin na bida cu nan 
originalidad y profundidad durante e 
exposicion den ArtisA Gallery na San 


Nicolas. 
Cada piesa ta “showcase” e participante 
su exploracion y comunicacion cu su 
comunidad atravez di su “vieuwfinder” di 
su camara. Tur esaki bao di guia y direc- 
cion di e profesional Canades Randy 
Bullerwell. 


E studiantenan a siña e aspecto tecnico 
di fotografia, mientras cu nan por a crea 
nan propio perspectiva y style. E expo lo 
ta den ArtisA Gallery den Promenade na 
San Nicolas, Diasabra 29 di April, desde 
07:00 pm – 09:00 pm. Yega un y tur y join 
den e mundo magico di e hobennan, na 
unda nan ta demostra talento, resilencia 
y conoce asina e imagenan talentoso di e 
grupo aki.  
Un biaha mas, manera tur aña, un cari- 
ñoso palabra di gradicimento na e director 
di ArtisA, sr. Tito Bolivar cu sin puntra mes, 
ta haci e exposicion un realidad. Un danki 
na e team di ArtisA. 
Esaki ta demostra un biaha mas cu Arte 
ta crea, Arte ta un simpel fenomeno pa 
comparti y ta e vehiculo pa haci di e soño 
di nos muchanan, UN REALIDAD. 
Danki YMCA pa tin e arte visual como un 
di e enfokenan pa trece Arte cerca di nos 
muchanan. 


Visual Voices 2023 Exhibicion di Fotografia den ArtisA 


E 
team di hobennan di ciclismo BMX Rough Riders Aruba a bira 
ganado di Copa Hubenil Gobernador Felipe B. Tromp pa aña. 
2023. Durante aña 2022 te cu april 2023 e hobennan, di edad di 
seis pa diescinco aña a sa di destaca localmente y na nivel inter- 
nacional. E team a keda funda oficialmente na aña 2012 y actu- 
almente tin diescinco miembro activo cu ta train regularmente 
y prepara nan mes pa caredanan local y internacional. Pa loke ta 
e concerni e participacion internacional, mester menciona cu tur 
gasto ta keda cubri pa e propio team y mayornan. E fondonan cu 
nan ta recauda ta pa medio di actividadnan manera bendemento 
di cuminda, bolo y rifa. 


Y tur inversion den material manera uniform y bicicleta tambe 
ta cubri pa e propio coredonan y nan mayornan. Durante 2022 y 
2023, Rough Riders a gana varios careda na Aruba organisa pa 
diferente team y Aruba Wielrenners Bond. Tres coredo a gana e 
titulo di Campeon Nacional di Aruba, cuatro coredo a bay cu e 
premio di Sub Campeon Nacional di Aruba y tres coredo a logra 
e di tres luga di Campeon Nacional di Aruba. Na nivel interna- 
cional e hobennan a participa na caredanan na Estados Unidos, 
Colombia y e Campeonato mundial na Francia. 


E team a logra trece un total di nobenta y cinco trofeo Aruba. Na 
Merca e hobennan a participa na competencia manera na Sunshine 
State Nationals na West Palm Beach, Florida. Otro competenci- 
anan tabata na Lone Star National na Houston Texas; Carolina 


Nationals na Rock Hill, South Carolina; Dixieland Nationals na 
Atlanta, Georgia; Music City Nationals na Nasville, Texas; Derby 
Nationals na Louisville, Kentucky; Gator Nationals na Oldsmar, 
Florida; Silver Dollar National na Las Vegas. Na Nantes, Francia e 
hoben Kailen Wouters a compete entre e 56 mihonan di mundo y 
ta logra keda na di cinco luga den categoria di ocho aña. Kailen 
ta bira campeon di e competencia di Festival de Las Luces na 
Medellin, Colombia. Asher Geerman ta keda na di shete luga. Aki 
a participa diferente coredor di Latino America. 


Tur e logronan aki ta danki na e dedicacion di e propio coredonan, 
e apoyo di nan mayornan y e trabou inmenso di coach Gregory 
Wouters. E coredonan ta keto bay den prepapracion pa diferente 
careda internacional na Merca, Latino America y e Campeonato 
mundial na Glasgow, Escocia. Dia 27 di april, Dia di Rey, e miem- 
bronan di Rough Riders Aruba lo ricibi e trofeo ganado for di man 
di Gobernador Alfonso Boekhoudt durante un ceremonia den 
Wilhelmina Park cuminsando pa 9or di mainta. 


Rough Riders Aruba ganado di Copa 
Hubenil Gobernador Felipe B. Tromp 

A 
we 22 di april ta e dia reconoci como Dia di Mama Tera, 
e fecha di e movemento ambiental di mas grandi dedica 
na nos planeta. Directie Natuur en Milieu (DNM), e departa- 
mento encarga pa maneha asuntonan cu ta encera natura- 
lesa y medio ambiente, ta lansa un encuesta den forma di 
un formulario digital pa asina colecta e datonan actual for di 
organisacionnan ambiental cu ta activo na Aruba. Den pas- 
ado DNM activamente a sondea rond pa colecta informa- 
cion di organisacionnan nobo y activo cu ta uni na e lista di 
por ehempel NGO’s cu ta trata temanan di naturalesa y me- 
dio ambiente. E biaha aki nos a haci uzo di un forma nobo di 
genera informacion for di organisacionnan y otro iniciativa- 
nan. E encuesta aki ta accesibel via nos website www.dnma- 
ruba.org door di click riba un link pa e formulario. E link pa e 
encuesta ta publica riba DNM su rednan social #dnmaruba. 
Tambe tin un QR code cu ta hiba bo pa e encuesta uzando 
e camara di bo telefon celular. DNM lo haci e esfuersonan 
necesario pa asisti e representantenan di organisacionnan 
cu no ta dispone di un medio digital. 


Den cuadro di proteccion, conservacion, restauracion y 
regeneracion di naturalesa ta importante pa comunidad ta 
envolvi den e proceso y p’esey nos mester datonan actual. 
DNM tin e deseo di ta na altura di e iniciativanan cu tin pa 
naturalesa y medio ambiente. Un ehempel ta Fundacion 
Parke Nacional Aruba (FPNA) cu ta e autoridad cu ta haci- 
endo trabounan na beneficio di naturalesa den e areanan 
protegi y maneha pa nan. Pero nan no ta e uniconan. Den 
comunidad tin hopi organisacion cu ta haci trabou pa flora 
y fauna local y den otro areanan. Aki ta unda nos ta wak e 
beneficio pa yena e formulario, ya cu esaki ta duna nos un 
bista riba e actividadnan, con esakinan ta impactando posi- 
tivamente y cua ta esunnan cu falta. Den e forma aki, DNM 
conhuntamente cu ministerio di Naturalesa por formula y 
dirigi maneho strategico cu tin un resultado eficiente pa natu- 
ralesa y medio ambiente. Na e forma aki e organisacionnan 
ambiental formalisa y activo por bin na remarke pa subsidio, 
mirando cu nan trabou tin impacto positivo. Por medio di 
DNM como departamento encarga cu maneho (beleidsin- 
stantie), por aloca e fondonan necesario segun prioridad y 
necesidad di naturalesa y medio ambiente. 


E encuesta Formulario di Organisacion pa Naturalesa y 
Medio Ambiente ta sirbi 3 meta pa futuro: 
Bista riba e actividadnan pa naturalesa y medio ambiente di 
gobierno y otro organisacionnan, pa asina por forma coop- 


eracion y participacion di comunidad; 
Aporte di e organisacionnan pa yuda formula maneho stra- 
tegico cu ta beneficia naturalesa y medio ambiente; 
Aloca subsidio na unda tin necesidad y prioridad general pa 
naturalesa y medio ambiente. 
Por haya acceso na e Formulario di Organisacion pa 
Naturalesa y Medio Ambiente riba nos website www.dnma- 
ruba.org, door di click riba e boton encuesta/survey/ 
enquête, y busca esun cu yama Formulario pa organisacion. 
Adhunto den e relato aki nos ta publica e QR code cu por 
haci uzo di camara di un telefon celular. Pa asistencia pa 
yena e formulario, si no ta dispone di medio digital, por 
yama 5841199 pa haci un cita na DNM, situa na B v/d veen 
Zeppenfeldtstraat 7, San Nicolas. Si bo ta un representante 
of ta miembro di un organisacion of iniciativa cu ta trata 
cu tema di naturalesa y medio ambiente, por fabor yena e 
formulario. 


Dia di Mama Tera ta un movemento global cu ta busca pa 
conecta hende, gobiernonan, institucionnan y negoshinan 
pa participa y reconoce cu esaki ta un responsabilidad 
activo cu cada un mester tuma pa acelera e transicion pa un 
economia sostenibel cu ta prospero y husto pa tur. E meta ta 
alcansabel si nos acelera e accionnan y nos tur traha hunto. 
Feliz dia di Mama Tera 2023! 


Dia di Mama Tera: 


DNM ta lansa encuesta pa genera informacion 
di organisacionnan ambiental activo 

A 
ctuando manera un contin- 
uacion di e campaña bon 
ricibi di e aña aki, e tema ta con- 
centra riba involucra Gobierno, 
Institucion, Empresa, y mas di 
mil miyon di ciudadano cu ta 
participa anualmente riba e Dia 
di Tera pa haci nan parti, tur ta 
responsabel y tur mester responsabilisa. 


Den 2023 nos mester uni un biaha mas di nobo den asociacion pa e 
planeta. E empresa, e gobierno, e sociedad civil ta igualmente respon- 
sabel pa tuma medidanan contra e crisis climatico y cende e chispa 
pa haci cambionan rapido pa un futuro berde, prospero y cu e cambi- 
onan principal pa futuro. Nos mester uni den e lucha pa e revolucion 
berde pa salud di futuro generacion. Awor ta e momento pa inverti den 
nos planeta ta locual sra. Kathleen Rogers, presidente di Earth Day a 
vocifera. 


Inverti den un economia berde 
ta e unico caminda pa un 
futuro saludabel y educativo. 
E influencia di hende tin culpa 
ekiboca di e calentamento di 
planeta y e tristo realidad ta 
cu den algun forma perturba- 
cion climatico lo wordo sinti pa 
siglonan venidero. Sinembargo 
nos mester aleha colectivamente di e “Dirty Fossil Fuel Economy” y 
tecnologia bieu di siglonan pasa y redirigi atencion riba e creacion di 
un economia di siglo XXI cu ta restaura e salud di nos planeta, proteha 
nos especienan y brinda oportunidad pa un y tur. 


Mundialmente gobiernonan a pone den practica varios iniciativa impor- 
tante di “Green Politics” den 2022. Sinembargo casi tur pais di mundo 
no ta riba e caminda pa alcansa “Greenhouse Gas” (GHG) neutralisa 
pa 2050. Ta posibel mantene calentamento global bou di 1.5° pero di 
manera inmediato y significante mester di tuma accion awor, pero gobi- 
ernonan no por hacie nan so. 


Diferencia di e revolucionnan economico anterior, e biaha aki tin dos 
imperativo adicional. Salba e humanidad di e crisis climatico y construi 
economia berde pa asina tur individuo por beneficia di e revolucion 
berde . Esaki solamente por wordo haci si nos tur hunto inverti den 
futuro di nos planeta. 
Gobierno, empresa y ciudadanonan ta esnan esencial pa probecha di 
e progreso revolucionario necesario pa salba e humanidad di crisis 
climatico. Supera e cambio climatico ta na nos alcance si nos traha 
hunto pa compromete cu e accion pa inverti den nos planeta y nos 
futuro colectivo. 


Empresa, Inventor, Inversionista y mercadonan financiero mester 
genera balor pa nan institucionnan y pa sociedad por medio di innova- 
cion y practicanan ecologico. Igual cu otro revolucionnan economico, 
sector priva tin e poder pa impulsa e cambio mas significativo, tanto 
subida y e velocidad necesario. 


Gobiernonan mester incentiva 
su ciudadanonan, empresa y 
institucionnan pa crea y innova, 
promoviendo e interes publico 
y crea un sistema economico 
global y sostenibel. E accion 
ambicioso riba e energia berde 
ta genera y creando un mayor 
siguridad energetico importante,y na mesun momento crea resulta- 
donan ambiental positivo necesario pa e crisis climatico. 


Ciudadanonan individualmente mester impulsa solucionnan sostenibel 
riba tur ambito como participante y consumido. Mitigacion, restaura- 
cion, y adaptacion na cambio climatico ta rekeri boluntad, vos colec- 
tivo di e personanan pa logra e cambio cu e planeta mester. Igual cu e 
revolucionnan industrial, espacial y e informacion di pasado, tur sector 
di sociedad por y mester desempeña un papel importante den e revo- 
lucion berde. E biaha aki cu responsabilidad pa hacie bon. Hunto nos 
mester inverti den nos planeta. 


Santa Rosa su parti 
Semper nos departamento den tur forma cu ta posibel a conseha 
pa trata nos planeta di e miho forma posibel. Esaki semper a wordo 
menciona den e GAP (Good Agricultural Practices) mundialmente pa 
FDA. Un di nan ta pa purba ta mes liber di pesticidanan kimico cu por 
haci hopi daño no solamente na nos tera y nos medio ambiente, pero 
e peliger extremo cu esaki por causa na salud humano. Pa varios aña 
caba nos departamento a percura pa a pone un paro y sali comple- 
tamente for di duna e tipo di servicio cu tabata benta di pesticida y 
duna servicio di fumiga. E servicio aki tabata wordo duna pa varios aña. 
Pero ya pa mas cu 10 aña Santa Rosa no ta haci esaki mas. Semper 
a keda na duna conseho, si ta posibel pa no haci esaki mas. Den caso 
cu e productor dicidi toch di sigui uza e tipo di pesticidanan aki riba su 
cultivo, pa e hacie na e mihor forma y responsabel posibel. Pero atrobe 
ta keda na cada agricultor pa mira esaki kico lo ta mas combiniente 
pe. Purba uza pesticidanan mas biologico y natural pa por combati nan 
plaga riba nan cultivo. 


Nos por a tuma nota tambe 
for di experencia cu pesticid- 
anan biologico den mayoria caso 
tin un costo mucho mas halto 
cu esun kimico. Esaki segun e 
productor na varios ocasion e 
pesticida biologico por yuda te cu 
cierto periodo pa motibo cu esun 
biologico ta yega un momento cu 
e ta familiarisa cu e plaga cu nan 
ta combatiendo y no ta trece solucion pa nan cultivo. 


Asina cu esaki tuma lugar mester bolbe hacie cambio den e tipo di 
pesticida biologico pa continua cu e combatimento. Automaticamente 
esaki tambe debi na cu costo por trece tambe cambio riba nan prijs di 
producto na momento di benta. 


E punto aki ta den corto pa asina por ilustra cu Departamento di 
Agricultura, Cria y Pesca Santa Rosa semper tambe ta haci su maximo 
esfuerso pa duna su aporte no solamente pa por tin un cultivo exitoso 
pero tambe si den dado caso tin envolvimento di pesticidanan kimico 
pa uza esaki responsabel y na e mihor forma posibel. 


Dia di Tera 2023: 


Inverti den nos Planeta 

D 
en presencia di Stichting Monumentenfonds Aruba, APFA, 
Famia Arends y invitado nan, Minister Geoffrey Wever a an- 
uncia cu compra y restauracion di Cas Veneranda ta un hecho. 
Despues di un proceso largo y complica a logra den colabora- 
cion cu Ministerio di Asuntonan Economico, Comunicacion y De- 
saroyo Sostenibel, Stichting Monumenten Fonds Aruba, famia Ar- 
ends, Nationaal Restauratie Fonds y APFA e restauracion di Casa 
Veneranda. 


Minister Wever: “Prome cu mi a bira minister ya semper mi tawata 
tin e deseo pa mira e edificio historico aki restaura y manera mi 
a bira minister mi a acerca Sra. Anne Witsenburg di Stichting 
Monumenten Fonds Aruba pa nos cuminsa traha riba esaki. Nos 
vision ta pa converti e centro di Oranjestad den un centro di 
gastronomia y vivienda y pa por logra esaki nos como Gobierno 
ta purba trece hende bek den centro di ciudad, entre otro door di 
trece nos departamentonan bek den centro di Oranjestad y cu e 
intencion ey mi a cuminsa traha riba e proyecto aki. 


Cu e compra y restauracion di Cas Veneranda nos ta duna 
contenido concreto na nos vision. Di e forma aki un edificio 
historico ta wordo rescata y restaura y gobierno lo bay ubica 
Departamento di Asuntonan Economico, Comercio y Industria 
den Cas Veneranda. Tambe lo ta bay tin un espacio pa verhuur 
pa un café y nos lo construi un conference room/meeting room 
cu por wordo uza door di interesadonan. Mester menciona tambe 
cu a tene cuenta cu sostenibilidad, lo tin solar panels y sistema 
di awa eficiente, asina nos ta cumpli cu nos otro compromiso pa 
haci Aruba un isla sostenible”. 


Minister Wever a menciona den su discurso cu e proyecto impor- 
tante aki pa centro di Oranjestad a bira un realidad door cu hopi 
hende a duna nan ayudo y sosten y algun persona a traha super 
duro cu hopi determinacion pa por a logra esaki. Minister Wever 
a gradici coleganan minister, specialmente Minister-President 
Sra. Evelyn Wever-Croes pa su ayudo y sosten, Staten di Aruba 
y diferente departamento di Gobierno, manera DWJZ, Directie 
Financien, CBOS, Directie Cultuur, DOW y DIP. 


Minister Wever a gradici specialmente Sra. Anne Witsenburg 
y Sra. Daphne Every di Stichting Monumenten Fonds Aruba cu 
desde inicio a kere den e proyecto aki y a traha incansablemente 
cu un pasion grandi y cu profesionalismo. Sra. Witsenburg y Sra. 
Every a traha riba e diseño, riba e indeling, riba e parti financiero, 
nan a percura pa busca fondo nan Hulandes na 2% pa e restau- 
racion y fondo na APFA pa yuda financia e compra y a negocia cu 
e doñonan di Cas Veneranda, esta famia Arends pa por a cera e 
acuerdo di compra. Minister Wever a gradici tambe señora Landa 
Merryweather cu a confia cu Stichting Monumenten Fonds Aruba 
hunto cu Minister Wever lo por realisa e proyecto aki. 


Minister di Asunto Economico, Comunicacion, y Desaroyo 
Sostenibel a realisa cu pa por logra cumpli cu su promesa pa 
revitalisacion di Oranjestad, lo mester uza parti substancial di 
su propio presupuesto pa financia e transformacion aki. Den un 
forma di un subsidio Minister Wever, cu aprobacion di Parlamento 
a logra traspasa na Stichting Monumenten Fonds Aruba e prome 
parti di e total inversion cu tabata necesario pa efectua e compra 
di edificio. 
E subsidio sinembargo, no tabata suficiente, y e compromiso di 
parti di gobierno pa huur e edificio aki tabata cardinal pa por a 
ricibi financiamento. Asina Departamento di Asunto Economico, 
Comercio, y Industria cu ta resorta bou di Minister Geoffrey Wever, 
a haya un cas nobo. 


Cu e compromiso aki Stichting Monumenten Fonds Aruba, a logra 
haya e prestamo necesario di Nationaal Restauratie Fonds na un 
interes di 2% y alabes financiamento local di APFA pa a completa 
e total inversion. 


Embeyecemento di nos centro di ciudad solamente no lo “trans- 
late” na e ciudad vibrante cu nos tur ta anhela. E ta tuma un 
compromiso serio di parti gobierno pa haci e imposibel, posibel. 
Inversion den e iluminacion, vegetacion, siguridad, parkeo y infra- 
structura di e ciudad ta facilita e crecemento. Trece departamen- 
tonan di gobierno den caya, ta crea un fluho automatico di hende 
cu ta trafica den e area, un fluho diario durante dia den nos centro 
di ciudad, cu lo ta cliente pa e negoshinan den playa. 


Minister Geoffrey Wever, su intencion ta pa sigui sondea e posi- 
bilidadnan pa trece mas di nos departamentonan den nos centro 
di ciudad. Haciendo e stap grandi pa rescata e edificio historico 
aki, ta un “move”clave y tambe un ehempel bibo di con nos lo por 
restaura edificionan bandona, conserva e identidad di nos centro 
di ciudad y na mes momento inyecta e fluho di hende necesario 
pa sostene comercio den nos centro di ciudad. 


Minister Geoffrey Wever: 


Cu restauracion di Cas Veneranda nos 
compromiso pa revitalisa Oranjestad ta continua! 


Diasabra, 22 April 2023 
COMUNIDAD 
20 
AWEMainta 


D 
iabierna 3 di maart 2023, Juelaima Henriquez a defende 
su tesis exitosamente y a obtene su titulo di Bachelor 
of Arts. Juelaima a defende su tesis dilanti di e comision 
di graduacion cu tawata consisti di decano di Facultad di 
Arte y Ciencia dr. Mieke de Droog, sra. Birgit Kreykenbohm y 
Director di Arubus N.V. sr. Edwin Mohamed. Ademas tabata 
presente famia di Juelaima, invitadonan y otro docentenan 
di Universidad di Aruba. 


E titulo di Juelaima su tesis ta “SWOT Analysis of The Public 
Bus Transportation Arubus N.V.” Juelaima a investiga e 
transporte di Aruba, Arubus N.V a base di analisis ‘SWOT’ 
(strengths, weaknesses, opportunities, threats). 


Juelaima su motivacion pa cu e topico aki ta e hecho cu tin 
data limita tocante transporte publico na Aruba. Juelaima 
a observa cu generalmente transporte publico ta diseña na 
un manera cu no ta beneficia persona cu limitacion (fisico). 
Tambe transportacion ta un reto pa esnan cu no tin auto 
como modo di transportacion. Pa e motibo aki e meta di 
e tesis ta pa explora diferente perspectiva riba e situacion 
actual y sostenibilidad di transporte publico di Arubus N.V. 
Segun resultado di e investigacion, Arubus su puntonan 
fuerte ta cu e ta comodo, e ta un compania cu ta traha tur dia 
unda cu e cliente por depende di e servicio cu ta ser provee. 
Un di e puntonan menciona como debilidad di Arubus ta cu 
tin recurso limita y cu cada aña costo di personal ta subi. E 


retonan identifica di Arubus ta cu nan servicionan ta competi 
cu transporte priva (bus chikito) y auto personal. E strategia 
menciona door di e participantenan ta pa mehora e servicio 
pa e ta mas accesibel y inclusivo pa entre otro adulto mayor 
y persona cu limitacion, por ehempel introduci un servicio 
pa busca persona cu limitacion y cu ta accesibel via yamada 
telefonico. 


Un di e recomendacion pa gobierno di Aruba ta pa reen- 
forsa comunicacion cu bus chikito y Arubus N.V. en conexion 
cu mehoracion di infrastructura di Aruba. Un recomenda- 
cion pa Arubus ta pa structura e compania, incorpora un 
plan di mercadeo pa ilustra e importancia cu Arubus tin den 
nos comunidad y crea servicio inclusivo y sostenibel pa nos 
comunidad. 


Un palabra di gratitud ta bay na: e coleganan di Universidad 
di Aruba, e docentenan di e departamento di OGM y profe- 
sional cu a yuda of guia Juelaima como studiante. Tambe ta 
gradici tur participante cu a contribui na e investigacion aki 
y e compania di transporte publico Arubus N.V. y esnan pafo 
di Universidad di Aruba cu a contribui na un manera of otro 
na e acontecimento aki. 


Juelaima Henriquez a gradua 
como Bachelor den Organization, 
Governance and Management 


C 
uerpo Policial Aruba ta contento di por anuncia cu Polis 
t’ey un biaha mas na e evento di mas grandi ariba e isla 
cu ta e opendag dia 1 di mei di Marina Real cu lo tuma luga 
na Marinierskazerne Savaneta. 


Despues cu tres aña no tabata tin opendag pa via motibo 
di COVID e aña aki si Marina Real ta anuncia cu lo tin su 


famoso opendag. Como un partner den e cadena hudicial 
Cuerpo Policial Aruba tambe lo bay haci diferente demostra- 
cion pa publico presente. 


Lo tin e unidadnan di Mobiele Eenheid,K-9 Unit, Team di 
Aresto y studiantenan di Scol di Polis. E unidadnan lo bay 
demostra con a nan ta haci e trabou di Polis den nan forma. 
Nan cada un lo bay duna tres demostracion na publico. 


Cuerpo Policial Aruba ta invita pueblo di Aruba pa bin cu famia 
completo y disfruta di e opendag aki na Marinierskazerne 
pero tambe bin wak e demostracionnan cu e unidadnan ta 
bezig ta preparando pa e dia aki. 
Porta ta habri pa 10’or mainta. Bini un bini tur. Nos ta 
warda bo! 


Despues di tres aña sin demostracion 


KPA ta cla pa opendag dia 1 di mei di marina real 

N 
a november 2011 e United Nations Educational, Scientific and Cul- 
tural Organization (UNESCO) oficialmente a designa 30 di april 30 
como e Dia Internacional di Jazz pa asina resalta jazz y su rol diplomati- 
co cu ta uni hende di tur parti di mundo. 
Dia Internacional di Jazz ta presidi y dirigi pa e director general di 
UNESCO Audrey Azoulay y e legendario pianista y compositor di Jazz 
Herbie Hancock kende ta fungi como UNESCO su Goodwill Ambassador 
y President di e Herbie Hancock Institute of Jazz. 
“Cu conflicto y division den hopi parti di mundo, e ta mi deseo cu a 
traves di e lenga universal di jazz, nos celebracion e aña aki por inspira 
hende di tur pais pa sana y pa tin speransa y pa traha hunto pa asina 
sostene paz”. Tabata e palabranan di Herbie Hancock, embahador di 
bon boluntad di UNESCO. 


PAZ Y UNION MUNDIAL 
Dia Internacional di Jazz ta un dia den cual ta uza jazz pa promove paz, 
fomenta libertad di expresion, fortalece respet mundial pa dignidad y 
derecho humano ademas di avansa den desaroyo di dialogo entre dife- 
rente cultura. 
Den entrevista, e musico Carlos Bislip a informa cu riba dia 30 di april, 
na nivel mundial, ta celebra Dia Internacional di Jazz caminda Aruba ta 
preparando cu esaki cu e presentacion di diferente grupo. 
Bislip a informa cu 30 di april ta cay riba un diadomingo y un grupo di 
artista tin un grupo di alumno cu yama Caribbean Combo. Tambe ta bay 
tin dos artista invita di Merca cu tin estudio avansa di jazz y ta bay toca 
cu e alumnonan. 
E prome presentacion lo ta di Caribbean Combo cu ta e agrupacion 
di Bislip cu ta reuni tur diasabra mainta na Scol di Musica Rufo Wever. 
Caribbean Combo su repertorio ta enfoca riba ritmo di nos region cu ta 
priminti di ta un presentacion basta “spicy”. Segundo presentacion di 
e anochi lo ta e grupo di Eric Jan Eman and The Groove Hunters cu lo 
toca un repertorio funky cu enfasis riba improvisacion. Despues di “The 
Groove Hunters” lo ta e presentacion di e Carlos Bislip Quintet. 
Carlos cu normalmente sa presenta un repertorio Tropical Jazzistico 
den formato di Latin Jazz Septet, e biaha aki a opta pa duna un tributo 
na e “Bebop Era”. E etapa di jazz aki ta caracterisa pa tema cu tempo 
hopi lihe, improvisacion aventurero, harmonia complica y cu un enfoke 
den virtuosismo individual. E formato comun di e “Bebop Era” ta piano, 
bass, drums, tenor sax y trumpet. 
E di cuater grupo lo ta Reno Steba cu su grupo Oruba cu ta conoci di ta 
e musica tribal di Aruba. E musica di Oruba tin su reisnan den e tradi- 
cion folklorico, nativo y di jazz di e musica Caribeño. Bislip a comenta 
cu e experimenta cu Steba ta haciendo cu e musica di Aruba y su vision 
artistico ta algo hopi unico, anto cu e ta sumamente contento di tin 
Steba entre e artistanan di e edicion aki di e Carlos Bislip Jazz Expo. 
Pa finalisa e celebracion di Jazz Appreciation Month y International Jazz 
Day di 2023, Bislip a puntra Franklin Granadillo pa duna un presenta- 
cion demostrando su maestria como compositor y areglista. Granadillo 
lo deleita e audiencia y e siguidonan di e Carlos Bislip Jazz Expo cu un 
repertorio cu lo consisti di algun cancion original y di nos folklore tradi- 
cional, pero den un bachi nobo. 
Bislip tambe a conta cu na 2006, ora el a bay na un conferencia interna- 
cional di educadornan di Jazz na New York, el a bin tende di e esfuerso 
di e Smithsonian Institute pa engrandece e impacto di Jazz na Merca 
anto a designa full e luna di April na Jazz cu ta yama Jazz Appretiation 
Month den cual nan a encurasha tur e miembronan internacional y 


educadornan pa cuminsa haci algo semehante na nan pais, manera con 
e instituto aki ta haci caba na Merca. 
Ora Bislip a yega Aruba, el a cuminsa organisa e celebracion di Jazz 
Appretiation Month “JAM”na Aruba cu a tuma luga den e sala chikito 
na Cas di Cultura. Pa e siguiente 5 aña el a haci e celebracion dilanti 
Biblioteca Nacional Aruba (BNA)unda el a pone e hobennan toca hunto 
cu musico profesional. Despues di BNA e celebracion di JAM a bay 
varios luga manera dilanti di Cas di Cultura, Plasa Turismo, Renaissance 
Market Place, Alhambra Mall, Casibari, Plaza Daniel Leo y Scol di Arte. 


RESERVA 
Bislip a expresa cu jazz ta e idioma internacional cu ta comunica comuni- 
dadnan cu otro, pa e motibo ey UNESCO a declara e dia 30 di April como 
e Dia Internacional di Jazz “UNESCO a ripara cu mas cu otro musica jazz 
ta conecta humanidad cu otro y p’esey mi kier invita full pueblo di Aruba 
pa bin presencia un momento hopi unico unda bo ta wak hobennan ta 
toca cu profesionalnan di afo y e biaha aki e mescla di e lineup di artis- 
tanan ta bay ta hopi varia, e ta bay ta un anochi hopi unico den cual e 
actividad aki ta bay ta gratis y si personanan kier reserva nan luga, nan 
por yama na Kulture Cafe na 280 5566 pa nan por haci un reservacion. 
UNESCO a decreta e dia na aña 2011, cu e obhetivo di duna di conoce 
un movemento musical di un balor educativo grandi, asina como e 
recurso valioso cu ta contribui na intercambio cultural, dialogo y coop- 
eracion entre e pueblonan na nivel mundial. 
E celebracion di e aña aki lo conta cu e talento di e musiconan di 
Caribbean Combo cu ta Alakina Gonzalez, Emanuel Gonzalez, Alejandro 
Gonzalez, Renzo Dijkhuizen, Elijah Wester, Denzil Tromp, invitado special 
Ana Nelson y Zoe Murphy. The Groove Hunters ta Eric Jan Eman, Kyle 
Winklaar, Pierre Koolman, Lazaro Barrizonte. Carlos Bislip Quintet ta Ivan 
Quandus, Jamaal Baptiste, invitado special Ana Nelson y Zoe Murphy. 
Reno Steba y Oruba ta Jeremy Bonarriba, Johnny Scharbaay, Hubert 
Thiel, Serghio Jansen, Jaderick Croes, Papito Rafael y Arthur Kelly. 
Franklin Granadillo Band ta Ana Nelson, Zoe Murphy, Ivan Quandus, 
Jamaal Baptiste, Chris Rodulfo, Denzil Tromp y Carlos Bislip. 
E celebracion aki no ta posibel sin e sosten di e patrocinadonan cu ta, 
entre otro, Walking Turtle Entertainment, M.A. (Michael Alexander), La 
Cabana, UNOCA, Kulture Café, A.A.A. Aruba Ports Authority, SETAR, 
PBCCG (Prins Bernhard Cultuurfonds Caribisch Gebied), Vibration 
PR, Departamento di Cultura Aruba, Garage Central Aruba, Amterdam 
Manor, Tropical Bottling Company y Pepia Est N.V. 
Carlos Bislip kier invita tur e siguidonan di Jazz pa no perde e oportun- 
idad aki pa bin na Kulture Cafe na San Nicolas riba 30 di april for di 7or 
te cu 10.30 di anochi. 


Carlos Bislip ta presenta: 


Concierto gratis pa clausura Jazz Appreciation Month 

Fortaleza Pa Famia 


TUR señal ta demostra nos, cu e binida di nos Señor Cristo Hesus ta cerca, nos ta bibando den un tempo caminda maldad 
y rebeldia ta avansa cada dia riba e mundo aki. 


Hende ta pensando solamente riba nan so, riba nan placa, riba nan posicion, practicando un humildad falso, hende ta 
biba leu for di Dios, inmoralidad ta birando legal, y no papia mes di hamber y miseria. 


Na e momento cu Señor a avisa Noe cu Señor tabata bay pone un fin na mundo cu diluvio (awasero), pasobra tur locual 
tabata sosode riba e mundo aki tabata maldad so, Noe no a para keto, pero pa 120 aña e predica e palabra di Dios 
avisando tur hende cu e fin ta cerca, pero manera ta pasando awor aki, nan no a tende, nan a haci bofon, pero ora awasero 
a cuminsa cay, tur esnan cu no tabata kere a core bay cerca Noe pa drenta e Arca, pero Señor a cera e porta (Genesis 7:6). 


Ta mescos cu den e dianan di Sodoma y Gommora, den cual hende a rebeldia contra Dios, den tur clase di maldad, bijbel 
ta bisa cu e hendenan di Sodoma y Gommora tabata malbado (Genesis 13:13). 


Laga nos tuma nota, con frialdad pa sirbi Dios a aumenta riba mundo, hendenan tin tempo pa tur cos, 
pero asina yega e momento pa sirbi Dios, tur cos ta bira dificil, no tin tempo pa Dios. 
Hende su bista ta riba placa, material, tecnologia, idolatria y mas cu tur cos halsa nan mes, 
y orguyo y arogancia ta sali na cla cada dia mas. 


Tira un bista riba e mundo y mira cu tin gruponan cu ta totalmente contra e palabra di Dios, 
hendenan cu no ta respeta Dios, tampoco no kier biba segun e principionan y boluntad di Dios, 
pero ta demostra cu hecho y palabra cu nan ta contra Dios. Y nos ta mira con maldad y inmoralidad ta wordo apoya, 
y asina hinca e ser humano mas den scuridad. 


Pero ta nos deber, di sigui avisa e mundo completo di e binida di Señor, pasobra ta para skirbi den Ezequiel 3:17+18: 
Yiu di hende, Mi a haci bo guardia di e cas di Israel: 
Ki ora cu bo tende un palabra for di Mi boca. Spierta nan pa Mi. 
Ora Mi bisa e malbado, lo bo muri sigur, y abo no spierte, ni papia pa spierta e malbado pa laga su mal caminda pa e biba, 
e malbado ey lo muri den su inikidad, ma su sanger lo Mi exigi for di bo man. 


Ma si bo spierta e malbado y e no bira for di su maldad, ni for di su mal caminda, e lo muri den su inikidad, ma abo a libra 
bo mes. 


Awor Dios a stima mundo asina tanto, cu E a manda Su Yiu unigenito, pa ken cu kere den dj’E no bay perdi ma tin bida 
eterna. Esun cu kere lo ta salba, ma esun cu no kere lo ta condena, pasobra e no a kere den e Yiu unigenito di Dios (Juan 
3:16-17-18). 


P’esey sabiendo e berdad di Dios, nos tin cu haci mas esfuerso, pa anuncia na tur hende e berdad, pasobra e tempo di 
cosecha di Señor ta cerca. E dia ni e ora ningun hende no sa, pero e movecion di e mundo, y e aumento di maldad y inmor- 
alidad ta demostra esey hopi cla. 


Esun cu ta kere den e Yiu tin bida eterno, ma esun cu no obedece e Yiu lo no mira bida, ma e furia di Dios lo keda riba dje. 


Sinceramente, Pastor Marcel Balootje 


Señor su tempo di cosecha ta cerca 


Diasabra, 22 April 2023 

E bario di Playa Pabao ta di luto. Ayera a drenta e triste noticia cu Alicio Quandt a 
fayece. Alicio un habitante di nos bario na unda mi tabatin e honor di entrega na su 
persona e Premio Cultural Playa Pabao 2004. Un persona hopi honesto y cu mi tabatin 
e previlegio pa tene un entrevista cu ne na su cas. Mi ta lamenta cu mi no tin potret pa 
motibo di ladronicia cu a tuma luga den nos centro na unda nan a bay cu nos computer. 
Mi ta contento cu si mi a logra haña e intrevista cu mi tabatin cu ne na ocasion di 
entrega di premio cultural Playa Pabao 2004 


Premio Cultural Playa Pabao 2004 otorga na señor Alicio Quandt 


Manera ya ta un tradicion, den luna di maart directiva di Centro di Bario Playa 
Pabao ta otorga e Premio Cultural Playa Pabao. Esnan cu den pasado a ricibi e 
premio aki ta: sr. Ismael “Zoggo” Orman, Sra. Isabel Bermudez y e organisacion di 
boto miniatura di Playa Pabao. E aña aki e premio menciona ta bay pa señor Alicio 
Quant. Un persona cu a destaca den comunidad, specialmente den bario di Playa 
Pabao. 


Kende ta sr. Alicio Quandt? Alicio a nace dia 15 di augustus 1938 den Rancho, pa 
ta exacto unda awendia ta e sitio di stacionamento di Arubus y ta bin di un famia 
di 9 ruman. Alicio a bai scol basico na La Salle School na unda el a haña les di 
dos meneer Arubiano, esta meneer Conradus Coronel y meneer Jean de Cuba. 
Sinembargo despues di un problema pa motibo di politica el a bay Margriet School. 
Su ruman mayor a scrap e letternan “AVP” riba banki y meneer de Cuba a rabia. 
E ora ey nan tata a dicidi di manda nan scol di gobierno, esta Magriet School, 
pa evita mas problema. Aki mayoria di meneer y juffrouw tabata di desendencia 
Surinam. E situacion na cas a strob’ele pa sigui y caba scol locual sigur e tabata 
kier. 


Alicio ta separa y ta tata di 2 yiu. Alicio ta bisa cu e no sa kico ta decepcion ya cu e 
ta wak cos bon so y ta ignora tur cos cu ta malo. Tur hende na Playa Pabao conoce 
Alicio como e trahado di waf, e exlider sindical of e politico, pero poco ta esnan cu 
conoce Alicio pa su talento artistico. 


Alicio como trahado di waf y lider sindical: Cu apenas 15 aña Alicio a cuminsa 
traha riba waf y a keda traha riba waf te dia cu el a baha cu pension. E trabou 
riba waf tabata hopi duro. Mester a mara barco y saca carga. Alicio tabata un di 
e fundadornan di e sindicato Union Portuario di Aruba (U.P.A.) di cual e tabata 
miembro, vice-presidente y tambe presidente pa 8 aña. Den su calidad di presi- 
dente di U.P.A., el a negosha e cambio di waf di container y ta hopi contento di su 
logronan. Alicio ta bisa cu e cambio aki a bay relativamente facil ya cu semper e 
trahadonan di waf tabata na fabor di modernisacion. Ademas e cambio aki a nifica 
hopi pa Aruba su economia. Pa e trahadonan el a drecha e condicion di trabou y 
salario. 


Ademas e comerciante por a saca su carga mas rapido. Prome cu e waf di container 
tabatin 400 trahado y despues di esaki a keda solamente 200 trahado. Alicio ta 
considera su experencia como lider sindical hopi bon aunke tin biaha el a haña 
algun decepcion. Un di e decepcionnan cu e ta corda ta cu despues di a lanta un 
fondo di pension hunto cu e agencianan di barco pa e trahadonan di waf e mesun 
trahadonan a kibr’ele. No obstante, awendia e trahadonan ta ricibi un pension. 
Pero esaki tabata danki na Hulanda cu a inverti 8 miyon florin den e fondo di 
pension pa e plan di retiro (lay-off) y na Gobierno di Aruba cu a hinca 1 miyon 
florin pa esnan cu kier a sali boluntariamente for di servicio (vloei af). 
Alicio den politica: Den e añanan 70 Alicio a lansa su mes como candidato riba 
lista di partido A.V.P. pero el a dicidi di bira lomba pa politica ora cu e no a ricibi 
suficiente respaldo. Motibo pa esaki tabata cu e pueblo a cuminsa haña simpatia 
pa sr. Betico Croes †. Mas bien su meta pa bira politico tabata pa sirbi pueblo. 
Den e temponan ey Alicio a forma parti di e triunfante di partido di A.V.P. hunto cu 
sr. Henny Eman (yiu) y sr. Gibi Croes †. A pesar di un permanencia relativamente 
cortico den politica, Alicio no tin duele di su decision y e ta consider’e como un 
experencia di bida. 


Di e politiconan di awendia Alicio ta haya cu nan ta faya hopi. Nan no ta haci loke 
nan ta priminti. Alicio ta opina cu ta pueblo ta pone e politiconan pa sirbie y no 
pa pueblo sirbi e politiconan. Alicio ta kere den democracia y den un balansa den 
politica pero no den un partido cu tur poder. Esei tabata un di e motibonan tambe 
pakico el a drenta den politica. 


Algo cu Alicio no ta conoci p’e ta su talento artistico. For di chikito Alicio tabata 
gusta wak buki y ora cu el a lesa di e arte di obra di man cu “figuurzaag” esaki 
a interes’ele masha hopi mes. Nunca el a bai les pero el a siña hopi dor di lesa 
buki. Pa motibo di falta di material y hermen e no a practica e don cu el a nace cu 
ne e tempo ei. Ainda e tin su e “figuurzaag” di tempo cu e tabata mucha. Alicio 
ta kere cu tur hende por practica e hobby aki basta bo ta gust’ele y bo mester 
tin hopi pasenshi. A pesar di e technologia di awendia, Alicio ta prefera di uza su 
“figuurzaag” di mas di 40 aña bieu y no su machine di coriente y moderno. Alicio 
ta sinti su mes mas comodo cu su zaag y na su opinion asina e ta practica su 
hobby cu mas facilidad. E obranan cu Alicio ta traha ta entre otro cuadra y bunita 
pronkstuk. E palo cu e ta uza ta triplex aunke e no ta esun miho. Na Merca bo ta 
haña esun bon pero pa bo ordo esaki e ta sali mucho costoso. Su obranan no ta 
solamente a base di su propio inspiracion pero e ta saca nan tambe for di articulo 
den revista. 
Un otro talento cu Alicio tin ta toca guitara. Hunto cu su swa, Orea Rincones †, nan 
a yega di actua den Show Time di sr. Tico Kuiperi † y tambe algun bes na radio. 
“Los Rancheros” tabata nomber di duo aki. 


E diferencia di Playa Pabao di antes y awor. 
• Mayoria hende tabata piscado. Alicio mes no ta gusta pisca pero si e ta gusta 
come pisca. 
• Tambe Alicio ta considera e Playa Pabao di antes mas limpi cu esun di awor. 
Motibo di esaki ta cu antes e auto di sushi ta pasa tur dia y por nada. 
• Antes e hendenan tabata biba mas cu otro. Alicio no tin problema cu e imigran- 
tenan cu tin awor den Playa Pabao. E ta bisa cu el a lanta den imigrantenan y e 
ta haña cu e imigrantenan (di Colombia y Venezuela) di antes si a yuda Aruba 
crece. Segun Alicio e imigrantenan di antes no a duna Aruba tanto dolor di cabes 
compara cu esunnan di awendia. Ademas no ta pasobra Aruba tin progreso e tin di 
carga e peso causa pa gobierno di e otro paisnan. Di e emigrantenan Arubiano cu 
a bay Cuba, Alicio no ta kere cu ta pa motibo di trabou sino mas bien como aven- 
turero nan a bay Cuba. Alicio ta corda cu tempo e tabata chikito e tabata tende 
e hende grandinan ta papia con dushi e “galiña” di Cuba ta. Ademas nunca el a 
tende cu un Arubiano na Cuba a manda un cen preto pa su famia na Aruba. 
• Ainda Alicio ta corda e Playa Pabao di antes na unda tabatin tur cos entre otro beis- 
balista, futbolista y musico. E mes ta considera Boes Orman como e “Maradona” di 
Aruba. Algun musico di antes ta e rumannan Tommy y Frans van Cleef. Un deporte 
cu nan tabata hunga tambe tabata “bomba” na unda nan tabata uza bleki lechi 
pa bala y e bate tabata un palo di basora. Futbol tabata wordo hunga cu un bala 
di meña. 
• Alicio ta considera e desaroyo di e bario di Playa Pabao tristo pasobra nada ta 
sali for di e bario mas. Di e peleanan di grupo contra grupo Alicio ta kere cu miho 
e hobennan busca un hobby pa evita cu nan ta pensa di haci cos malo. Segun 
Alicio, un di e motibonan di e peleanan aki ta cu e mayornan a laga slek mucho. Un 
conseho cu e tin pa e hobennan ta pa nan haci nan best na scol. 
• Un deseo grandi di Alicio ta pa gobierno of su representantenan di e bario pa haci 
Playa Pabao limpi pasobra e ta hopi sushi y awor cu e yobida a keda un desaster 
atras y cu hopi caminda daña. 


Alicio como pensionado. Mainta Alicio ta topa cu algun amigo den un cafetaria 
na Certified. Eynan nan ta discuti mas tanto riba sencia y politica. Alicio ta gusta 
papia cu hende di cual e por siña algo. Despues e ta dedica su mes na su hobby. 
No por bisa cu su hobby a bira su profesion pasobra loke e ta gana e no por biba 
di dje. 
Ademas Alicio tin su “role model” internacional kende ta Michael Jackson. No pa 
su problemanan pero pa su estilo di baile cu el a bin cu ne. Su “role model” local 
ta sr. Henny Eman (tata) † y sr. Juancho Irausquin †, kendenan segun e a haci tur 
cos pa Aruba y na unda e ta awor aki. 


Alicio ta aprecia masha hopi cu e ta haya reconocemento y ta bay ricibi e Premio 
Cultural Playa Pabao 2004. Alicio ta spera cu esaki por continua pa duna recono- 
cemento na esnan di bario cu ta destaca. Diabierna dia 12 di maart, di 7.00 pm 
pa 11.00 pm durante e Anochi Cultural na Centro di Bario Playa Pabao lo tin un 
exposicion di Alicio su obranan. 


Scirbi pa: Dennis Burke 
Presidente di Centro 
Di Bario Playa Pabao 


Baluarte di Playa Pabao Alicio Quandt a bay sosega 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 
Leonida I. Semerel-Henriquez 
*09-12-1940 - †19-04-2023 


Na nomber di su: 
Esposo: Mariano N. Semerel 


Yiunan: 
Rodney R. Semerel y Caroline Semerel- Croes 
†Jeffrey E. Semerel 


Nieto(a)nan: 
Felicity A. Semerel, Brad A. Semerel y Maya 
Semerel 


Sobrina manera yiu: 
Christel Croes y Michele Croes 


Rumannan: 
Gabriel y Cicilia Henriquez 
Rina y Getty Engelhardt 
Carmen y Juancho Croes 
Lorenzo y Else Henriquez 
Tula y Poli Henriquez 
Chido y Ami Henriquez 
uan (Papi) y Angelica (Tica) Henriquez 


Sobrino(a)nan: 
Irma, Ricardo y Ivonne, Ruth, Ruben, Lucho, 
Roosje y Sergia 
Ricardo y Javier, Franklyn, Enrique, Anthony y 
Jessica, Milouska y Melitsa, Aga 


Sobre sobrinonan: 
Carmen Maria 


Bisinjan Stima: 
Vivian y Gos Figaroa 
Hilda Duinkerk 


Swa y cuñanan: 
Angela Stamper-Semerel 
Crispino Semerel y Juana Semerel-Geerman 
Juan Semerel y Miriam Semerel-Figaroa 
Noël Semerel y Juanita Semerel-Henriquez 
Anna Semerel 
Simion Semerel 
Elisabeth Paesch- Semerel y Roy Paesch 
Elsa Semerel 
Reynaldo Semerel 
Edison Semerel 


Primanan stima: Dora y Maxima 


Primo y primanan, amigo y amiganan 


Demas famia: Croes, Engelhart, Paesch, Stamper, 
Tromp, Werleman, Henriquez, Semerel, Semeleer, 
Oduber, van Romondt, Raven, Pieters, Vrolijk, 
Figaroa, Trimon 


Ex-coleganan di Oduber Agencies N.V, Su 
amigonan stima di Flor di Aloë 


Despensa nos si den nos tristeza nos por a lubida 
un of otro persona 


Acto di entiero lo tuma lugar dialuna 24 di april 
2023 di 9:00 a.m. – 11:00 a.m. na misa Santa 
Anna na Noord. Cremashon lo tuma lugar den 
seno familiar 


Condolencia lo tuma lugar na Royal Funeral 
Home Diabierna 21 di April 2023 di 7,or pa 9’or di 
anochi. 


“Señor ta mi Wardador, mi’n tin falta di nada; Den 
cunuku di yerba berde, E ta pone mi sosega. 
E ta hiba mi na awa trankil, pa mi bolbe haña forsa. 
E ta guiami den caminda drechi fiel na su nomber.” 
Salmo 23 


Cu dolor na nos curason pero conforme cu Dios su 
boluntad nos ta anuncia fayecimento di nos ser stima: 


Mildred Erlinda Kock 
Cariñosamente yama “ Milly ” 
* 7-7-1958-†18-4-2023 


Na nomber di su : 
Mama: + Susanna Tromp 
Tata: + Sergio Kock 


Su Yiu: Sharyselle Vanessa kock 


Rumannan: Edna y famia 
Regina y famia 
Franki y famia 
Nicolaas y famia 
Marcia y famia 


Madrina: Lucina Gonzalez-Kock 


Iha: Mayerline Joanne Kelly 


Sobrina (o)nan: Narciso, Judella, Joanne, Joel, 
Gilbert, Elvis, Nicolas, Leonard, Faryselle, Zulienne 


Swa I cuñanan 
Famianan, primo(a)nan, amistadnan, conocirnan, 
bisinjanan y colleganan di Boogaard Assurantiën. 


Acto di Condolencia y Entiero lo tuma lugar: 
Diamars 25 april 2023 di 9:00am -11:00am na 
Parokia Birgen di Fatima Dakota despues pa sigui pa 
Santana Sabana Basora. 


Nos kier pidi nos disculpa si den nos tristeza nos por 
a lubida algun famia of conocirnan. 


Despues di entiero nos lo no ricibi bishita di 
condolencia na cas. 


Maske mi pasa den e klof di mas skur, mi n’ tin 
miedo di nada: Abo t’ei ku bo garoti y baston, ta 
nan ta mi amparo. - Salmo 23:4 


Señor ta mi wardador, mi n’ tin falta di nada. 
Salmo 23:1 


Cu dolor na nos curason, nos kier anuncia 
fayecimento di nos ser keri: 


Sr. Cedrick Derrick 
Boekhoudt 
Mihor conoci como “Dumbo” 
*07-01-1986 - +17-04-2023 


Na nomber di su: 
Su esposa: Sharin Mayra Boekhoudt 


Yiunan: Cendeline y Xendrick Boekhoudt 
Tata: † Theodoro Isidoro “Esy” Boekhoudt 
Mama: Seferina “Fina” Boekhoudt – van der 
Biezen 
Rumannan: 
Islaine Boekhoudt y Giancarlo Werleman 
Isandra Boekhoudt 
Suegra: Lolita Wernet 
Suegro: Martin Perea Vasquez 


Swa y cuñanan: 
Robert Winterdal y Jean Nella Tromp 
†Sharon Martis – Winterdal 
Tantanan: Anna y Roland Trimon, Iris Boekhoudt, 
Ivonne Boekhoudt y Cesario Tromp, Edna 
Boekhoudt y Glenn de Cuba, Glenda v/d Biezen, 
Tecla v/d Biezen y Raul Hernandez, Celia v/d 
Biezen, Elvira v/d Biezen y Robert. 
Omonan: Albertico Boekhoudt y Edita Kock, 
Alwin y Jenny Boekhoudt, †Jorge v/d Biezen y 
Yvette v/d Biezen, Alberto y Mirna v/d Biezen, 
Gerardo v/d Biezen. 


Padrino: Roland Trimon y Alwin Boekhoudt 
Madrina: Iris Boekhoudt 


Iha: Shaundrick Croes, Rishlaine y Gian-Qion 
Werleman 
Sobrino (a): Rishlaine y Gian-Qion Werleman 


Demas famianan 
Boekhoudt, van der Biezen, Winterdal, Werleman, 
Wernet, Hernandez, Kock, Tromp, Croes, Trimon, 
Franken, Correa, Leonara, Alvarez, Ramirez, 
Vasquez, Ras, de Cuba, Marin, Rodriguez, Faarup, 
Geerman, Reyes, Fasishi, Abootorabi, Quant, 
Restrepo, Wever, Chitoe, Croes, Orman, Cortes, 
Dandlou, Kelly, Irausquin, Primo y Primanan, 
Bisiñanan, 


Amigo(a)nan, Staff y Personal di WEB Aruba N.V., 
Amigonan di Bad intention & flying Kiki Racing 
Team. 


Ta invita pa asisti na acto di entiero, cual lo tuma 
lugar Diasabra 22 di April, 2023 di 2’or pa 4’or 
di atardi na Misa Santa Filomena na Paradera. 
Despues lo Sali pa Santana Catolico Paradera. 


Despues di entiero no por ricibi bishita di 
condolencia na cas. 


Nos ta ofrece nos mas sincero disculpa si den 
nos tristeza nos por a lubida di menciona un of 
demas famia, amigo/a of conoci. Nos ta pidi nos 
mas sincero disculpa. 


Señor ta mi wardador, mi’n tin falta di nada 
den cunucu di yerba bèrdè 
E ta pone mi sosegá. 
E ta hiba mi na awa trankil, pa mi bolbe haña forsa. 
Psalmo 23 


Cu dolor profundo na nos curazon pero conforme 
cu boluntad di Dios, nos ta anuncia fayecimento di: 


Kathleen Raquel Gomes 
*27-03-1969 †18-04-2023 


Acto di entiero lo wordo anuncia despues! 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. - Salmo: 23 


Nos ta anuncia fayecimento di: 
Alicio Quandt 
*15-08-1938 - †20-03-2023 


Acto di despedida lo wordo anuncia despues. 


“You have succeeded in life when all you really 
want is only what you really need” 
- Vernon Howard - 


Cu un curason tristo pero conforme cu boluntad 
di Dios nos ta participa fayecimento di nos casa, 
tata, suegro, ruman, welo y omo stima, 


Hedwigis A. Marchena 
miho conoci como Wiwi 
8 oktober 1943 - 19 april 2023 


Na nomber di su: 
Casa: 
Irene Marchena-Arends. 


Yiunan: 
Zuhaila y Giovanni Arendsz-Marchena. 
Aldrich y Diana Marchena-Uribe. 


Su nietonan: 
Brandon Arendsz. 
Thay Arendsz y Lorenzo Leeuwe. 
Shawn Marchena. 
Mia Marchena. 


Su rumannan: 
Bubu Marchena. 
Stanley y Clara Marchena-Wever. 
Harold y Jeanette Marchena-Werleman. 
Sandra Marchena. 


Subrino y subrinanan 


Su bon amigonan: 
Pedro Bislip 
Kenneth Lacle 
Howard Cheng 
Yohung Lee 
Dinesh Mahtani 


Ocasion pa condolencia y despedida dialuna 
24 di april di 6.00 pa 8.30 pm na Royal Funeral 
Home. Sigui pa cremacion den seno familiar. 


Tera ta di SEÑOR, y tur loke cu e ta contené, 
mundo, y esnan cu ta biba den djé. 
Pasobra El a fund’é riba e lamannan, y a 
stables’é riba e riunan 
Salmo 24: 1-2 


Louis S. Pauléus 
Cariñosamente yama “Paul” 
*12-07-1955 - †18-04-2023 


Na nomber di su: 
Casa: 
Limane Cazeau Pauléus 


Rumannan: 
Marie Pauléus 
Lévè Pauléus 
Alourdes Civil 
Enny Desrosiers 


Yiunan: 
Sophonie Pauléus Marcelus casa di Edwidge 
Marcelus 
Youseline Pauléus Antoine 
Evodie Pauléus 
Woodlyne Pauléus 
Woodthes Pauléus casa di Trina Pauléus 
Yrmane Pauléus st Robert casa di Iscarde st 
Robert 


Nietanan: 
Christal Antoine yiu di Renel Antoine 
Ashmaila Antoine yiu di Renel Antoine 
Shania Frederic 
sImani Marcelus 
Naphtalie Donata 


Demas Famia 
Ruman di misa Aruba 


Ta invita pa acto di entiero cual lo tuma 
lugar na Aurora Funeral Home diamars 25 di 
April 2023 di 2’or pa 4’or di atardi. Despues 
lo sali pa Santana Central Sabana Basora. 
Condolencia lo tuma lugar na Aurora 
Funeral Home dialuna 24 di April 2023 di 7’or 
pa 9’or di anochi. 


Despensa nos pero despues di entiero nos 
no por ricibi bishita di condolencia na cas. 


“Señor ta mi wardador, mi’n tin falta di 
nada. Den cunucu di yerba berde e ta 
ponemi sosega. E ta hibami na awa trankil, 
pa mi bolbe haña forsa”. 
Salmo: 23 


Cu inmenso tristesa na nos curason, nos ta 
participa fayecimento di: 


Mario Lugo 
Mihor conoci como: “Mai” 
*12 september 1945 - †19 april 2023 


Mayornan: 
†Arbolina Paesch y †Adan de Jesus Lugo 


Na nomber di su: 
Yiunan: 
Michael Croes y famia 
Sharin y Abelo Cabral de Andrade y famia 


Nieto y nietanan: 
Ayscheline Jansen y famia 
Esmeralda Croes 
Ricardo Croes y famia 
Corien Croes y famia 
Shabela Cabral de Andrade y Edson Thiel y 
famia 
Abelo Jr Cabral de Andrade y Mitylene 
Tromp 
Sharibel Cabral de Andrade 


Rumannan: 
Armando y Fermina Lugo y famia 
Maria y Juan Wernet y famia 
Martin Lugo 
†Efrain Lugo 
Juan Paesch 
Damasco Paesch 
Vicky Paesch y Fernando Figaroa y famia 


Mescos cu ruman: 
Angelberta Croes y famia 


Sobrino y sobrinanan: 
Marlene Wernet y Laiyoni Werleman y famia 
†Francis y Elizette Wernet y famia 
Lilian Wernet 
Fernandito y Suehen Figaroa y famia 
Edward Figaroa y Micheline Remy y famia 


Bisanieto y bisanietanan, swa y cuñanan, 
primo y primanan, amigonan di cas, bisiña 
y conocirnan y demas famia na Aruba y 
Venezuela. 


Famia: Lugo, Paesch, Croes, Cabral de 
Andrade, Thiel, Tromp, Petrochi, Werleman, 
Jansen, Danje, Ras, Wernet, Figaroa, 
Geerman, Segura, Erasmus, Morel, Pourier, 
Remy, Koolman, Marin, Lampe. 


Ta invita pa acto di condolencia y entiero 
cual lo tuma lugar Diaranson 26 April 2023, 
for di 2or pa 4or di atardi, na Aurora Funeral 
Home y despues lo sali pa Santana Catolico 
Kranwinkel na Paradera. 


Nos ta lamenta cu despues di entiero nos no 
por ricibi bishita di condolencia na cas. 
Nos disculpa si den nos tristesa nos por a 
lubida algun famia, amigo of conocir. 


“Dios ta amor... y amor ta Dios, maske mi no ta na 
e mundo aki, tur dia lo mi ta banda 
di boso Curazon, mi por stens di loke Señor ta 
hasi”. - Salmo 33 


Nos ta anuncia fayecimento di 


Robert Ray Reyes 
*08-12-1946 - †19-04-2023 


Acto di entiero lo wordo anuncia despues. 


